‘Berkulat’ Selepas 2 Bulan Tutup Operasi

KOTA KINABALU: Gedung beli-belah Metrojaya mengesahkan gambar tular memperlihatkan kerosakan pada barangan kulit serta pakaian di cawangan Metrojaya Suria Sabah di Kota Kinabalu.

Pengendali gedung beli-belah itu, Kumpulan The MUI mengakui berlaku kerosakan pada sebahagian barangan jualan mereka di Metrojaya Suria Sabah, namun kesal dengan penyebaran gambar terbabit yang sepatutnya untuk kegunaan siasatan dalaman sahaja.

Ketua Pemasaran Kumpulan The MUI, Karen Mak berkata, ada pelbagai sebab mengakibatkan barangan di premis berkenaan dalam keadaan seperti itu, namun punca sebenar masih dalam siasatan.

Beliau berkata, semua barangan yang rosak sudah dikeluarkan daripada rak pameran dan digantikan dengan stok baharu.

“Kami menutup operasi selama hampir dua bulan sejak 18 Mac lalu sesuai dengan arahan kerajaan menguatkuasakan Perintah Kawalan Pergerakan (PKP).

“Kami mengambil langkah pencegahan yang diperlukan mengikut panduan pencegahan Covid-19 yang dikeluarkan Majlis Keselamatan Negara (MKN) dan memberi jaminan pelanggan boleh membeli-belah dengan selamat di premis terbabit,” katanya ketika dihubungi, hari ini.

Katanya, Metrojaya Suria Sabah dijangka bakal beroperasi semula pada 13 Mei ini.

Terdahulu, beberapa keping gambar menunjukkan barangan dipercayai di Metrojaya Suria Sabah mengalami kerosakan teruk dan berkulat selepas premis terbabit tidak dibenarkan operasi sepanjang PKP.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Malaysia Belum Sedia Tarik Balik PKP

KUALA LUMPUR: Malaysia belum bersedia menarik balik Perintah Kawalan Pergerakan (PKP) dalam tempoh terdekat ekoran beberapa faktor yang masih kurang memuaskan dan perlu ditangani, kata Pakar Perunding Kanan Pediatrik, Datuk Dr Amar Singh HSS.

Bekas Ketua Jabatan Pediatrik Hospital Raja Permaisuri Bainun Ipoh, Perak itu, daripada enam kriteria untuk keluar PKP yang digariskan Pertubuhan Kesihatan Sedunia (WHO), negara masih mempunyai beberapa kekurangan.

Kekurangan itu adalah dari segi ujian saringan, kapasiti pegawai kesihatan, pengesanan kontak dan paling ketara pemikiran masyarakat.

“Saya berpendapat perkara ini masih belum masuk ke dalam minda dan prinsip masyarakat awam berhubung langkah pencegahan. Saya percaya tidak boleh hanya 50 atau 70 peratus orang yang bertanggungjawab.

“Untuk mencegah penularan wabak ini, dalam prinsip WHO, hampir semua masyarakat perlu ikut dan bertanggungjawab. Saya berpendapat bahawa ini masih belum masuk ke dalam fikiran masyarakat kita,” katanya dalam sesi webinar anjuran Pusat Media Sains (SMC) Malaysia dengan kerjasama Gabungan Kesihatan Malaysia (MHC), semalam.

Sesi webinar berkenaan turut disertai Perunding Psikologi Klinikal dari Universiti Cyberjaya, Prof Madya Dr Zubaidah Jamil Osman dan Pakar Komunikasi Sains yang juga Pengasas Bersama SMC Malaysia Dr Mahaletchumy Arujanan.

Mengulas lanjut, Dr Amar Singh HSS, berkata 33 kes positif jangkitan COVID-19 dalam kalangan pesakit Influenza (ILI) dan Jangkitan Pernafasan Akut Teruk (SARI) dalam tempoh dua minggu lalu menunjukkan jangkitan virus masih berlaku dalam komuniti.

“Apa yang kita tidak faham sampai sekarang walaupun dikawal, masih ada jangkitan dalam komuniti bermaksud virus itu masih merebak dari satu orang kepada individu lain dalam komuniti.

“Sekiranya kita tidak berhati-hati wabak ini akan kembali dan mungkin gelombang kedua dan ketiga akan lebih besar,” katanya.

Pada sesi berkenaan, beliau turut berkongsi garis panduan yang diterbitkan Majlis Kebangsaan Intervensi Awal Kanak-Kanak (NECIC) antaranya melatih guru dan ibu bapa mengenai langkah pencegahan selain mengawal pergerakan murid dalam kelas dan juga di kawasan sekolah.

“Saya tidak dapat membayangkan 40 murid sekolah duduk dalam kelas bersama seorang cikgu. Saya rasa itu sangat bahaya.

“Budak-budak itu mungkin tidak meninggal dunia atau sakit teruk tetapi mereka akan membawa penyakit itu kepada ibu bapa dan datuk serta nenek,” katanya.

Sementara itu, Dr Zubaidah menyarankan orang ramai bersedia secara mental untuk menerima kebiasaan baharu pasca PKP seperti mengamalkan jarak sosial dan duduk di rumah.

Beliau berkata, amalan penjarakan sosial adalah kebiasaan baharu pasca PKP, tetapi yang penting ialah penjarakan fizikal bukan sosial dengan menyarankan masyarakat supaya sentiasa berhubung dengan keluarga, kawan dan ahli komuniti melalui media sosial dan teknologi.


153 PATI Filipina Dihantar Pulang Ke Negara Asal

Sandakan : Seramai 153 pendatang asing tanpa izin (PATI) warga Filipina, termasuk 18 wanita dan 12kanak-kanak dihantar pulang ke negara asal mereka bermula jam 7 malam tadi.

Program pengusiran dan penghantaran pulang PATI itu adalah siri ke-10 untuk tahun ini yang diselaraskan Majlis Keselamatan Negara (MKN) Sabah dengan kerjasama Jabatan Imigresen Malaysia (JIM) dan agensi kerajaan yang lain.

Pengarah MKN Sabah, Sharifah Sitti Saleha Habib Yussof, berkata kesemua PATI berkenaan diusir melalui jalan laut menggunakan perkhidmatan feri penumpang dari Pelabuhan Sandakan ke Zamboanga, Filipina.

Beliau berkata, sehingga bulan Februari tahun ini sahaja, seramai 2,328 warga Filipina dan Indonesia sudah dihantar pulang ke negara asal masing-masing menjadikan jumlah pengusiran sejak tahun 1990 berjumlah seramai 593,585 orang termasuk melalui udara.

“MKN komited dalam melaksanakan pengusiran dan menghantar pulang PATI demi menunaikan amanah dan kepercayaan rakyat yang tidak mahu melihat negara dan negeri ini dibanjiri dengan kehadiran PATI,” katanya menerusi kenyataan media hari ini.

Dalam pada itu, beliau meminta kerjasama orang ramai agar tidak hanya meletakkan tanggungjawab membanteras kehadiran PATI kepada pihak kerajaan, sebaliknya membantu dengan menyalurkan maklumat mengenai kehadiran PATI kepada pihak berkuasa.

Beliau turut merakamkan penghargaan dan terima kasih kepada semua agensi yang terbabit memberikan komitmen tinggi dalam membantu menjayakan proses pengusiran itu.- Berita Harian


Shafie Umum Cuti Dua Hari Sempena Krismas Pada 24 & 25 Disember

KOTA KINABALU: Rakyat Sabah mendapat hadiah Krismas yang amat berharga apabila Datuk Seri Panglima Mohd. Shafie Apdal mengumumkan cuti umum selama dua hari pada 24 dan 25 Disember ini.

Pengumuman Ketua Menteri itu menjadikan Sabah sebagai negeri pertama yang memberikan cuti tambahan Krismas berbanding kebiasaan hanya sehari pada 25 Disember.

Tambahan cuti tersebut pasti memberi kegembiraan kepada rakyat Sabah terutama penganut Kristian yang akan meraikan Krismas bersama keluarga dan rakan-rakan di kampung halaman.

“Untuk mempermudahkan supaya perayaan terdekat ini dijayakan dengan baik saya umumkan cuti dua hari untuk sambutan Krismas.

“Kalau saya tidak bagi cuti ada yang mahu balik kampung Tongod, Long Pasia lapan jam jadi saya harap cuti ini dapat menjadikan sambutan Krismas tahun ini penuh keharmonian,” katanya.

Beliau berkata demikian ketika merasmikan Majlis Sambutan Perayaan Krismas Kota Kinabalu 2019 bertemakan Kemurnian dan Keharmonian anjuran Majlis Gereja-Gereja Sabah di Padang Merdeka malam ini.

Sebagai sebuah negeri yang berbilang kaum dengan majoriti adalah penganut Kristian, perayaan Krismas di Sabah adalah yang paling meriah berbanding negeri-negeri lain di Malaysia.

Rumah terbuka dan aktiviti ziarah-menziarahi di negeri ini turut dimeriahkan dengan kehadiran masyarakat berbilang bangsa dan agama atas semangat perpaduan yang utuh dalam kalangan rakyat.

Pengumuman Mohd. Shafie itu turut membuktikan janji beliau bahawa semua bangsa dan agama di negeri ini perlu mendapat pengiktirafan sewajarnya.

Sebelum ini, beliau turut mengumumkan peruntukan segera RM1 juta untuk membaik pulih Gereja St. Theresa di Tambunan ketika melawat pusat ibadat itu yang seterusnya menggembirakan semua penganut Kristian di Sabah.

Selain itu, beliau turut meningkatkan peruntukan kepada badan-badan keagamaan bukan Islam, sekolah persendirian serta sekolah-sekolah mubaligh sebanyak RM8 juta kepada RM35 juta pada tahun 2020.

“Sebuah negara pelbagai agama memang dituntut untuk hidup harmoni walaupun kepelbagaian masyarakat kita seharusnya dapat hidup dalam suasana murni,” katanya.


Pelekat `Serve No Pork’ Tidak Boleh Digunakan Sesuka Hati

Perlu peraturan khusus penggunaan pelekat `Serve No Pork’

KOTA KINABALU: Pelekat `Serve No Pork’ tidak boleh digunakan sewenang-wenangnya oleh pemilik atau pengusaha premis makanan kerana tindakan sedemikian boleh mencetuskan kekeliruan, khususnya dalam kalangan pelanggan Islam.

Justeru, Persatuan Barisan Pengguna Sabah (CFOS) menggesa pihak berkuasa melaksanakan larangan penggunaan pelekat itu atau menguatkuasakan peraturan khusus sebagai langkah penyelesaian isu berkenaan.

Presiden CFOS, Nordin Thani, berkata semua premis makanan sama ada milik peniaga Islam mahupun bukan Islam perlu dilarang menampal pelekat itu yang boleh mengelirukan, terutama membabitkan status halal makanan atau minuman disediakan.

Katanya, perkara itu tidak boleh dibiarkan berleluasa kerana berkemungkinan berlaku salah faham, terutama dalam kalangan mereka yang kurang pengetahuan agama, termasuk menganggapnya bermaksud halal.

“Lebih baik semua premis dilarang menampal notis atau pelekat seumpamanya. Biarpun ia tidak salah, namun kita merasakan perlu untuk pihak berkuasa mewujudkan peraturan baharu berhubung isu berkenaan.

“Kita memahami inisiatif pengusaha premis makanan menampal pelekat itu, namun atas dasar melindungi pengguna Islam, kita berpendirian lebih baik jangan tampal apa-apa pelekat yang boleh menimbulkan kekeliruan,” katanya kepada BH.

Nordin berkata, walaupun pemilik premis memberi jaminan tiada makanan haram, khususnya babi dihidangkan di restoran mereka kerana menggunakan sepenuhnya makanan laut, namun ia bukan jaminan halal kepada pengguna Islam.

“Kita juga tidak tahu bahan digunakan dalam masakan benar-benar halal kerana pihak berkuasa agama juga tidak menjalankan pemeriksaan. Di kebanyakan premis ini juga, ada dijual arak.

“Ia berbeza jika mereka memiliki sijil halal Jabatan Kemajuan Islam Malaysia (JAKIM). Walaupun restoran milik bukan Islam tetapi dengan adanya sijil itu, bermakna dapur dan bahan masakan digunakan sudah diperiksa dan menepati piawaian ditetapkan JAKIM,” katanya.

Katanya, banyak aduan diterima berhubung isu berkenaan, namun tiada tindakan boleh diambil kerana penggunaan sebarang pelekat atau notis makluman seumpama itu tidak menjadi kesalahan.

“Ini berbeza dengan penggunaan ayat al-Quran. Ada premis makanan yang diusahakan bukan Islam menggantungnya di restoran dan tindakan menanggalkannya boleh terus diambil oleh pihak berkuasa.

“Namun, yang penting sebenarnya ialah kesedaran pengguna Islam itu sendiri untuk memahami konsep sebenar halal haram dalam agama yang bukan hanya terhad kepada soal haiwan haram iaitu babi tetapi merangkumi banyak elemen lain, termasuk kebersihan,” katanya. – Berita Harian


Eizlan Yusof Saman Hans Isaac

KUALA LUMPUR : Pelakon Datuk Seri Eizlan Yusof hari ini melalui satu kenyataan menjelaskan dia akan mengambil tindakan saman ke atas Datuk Hans Isaac.

Eizlan yang juga Ahli Perbadanan Kemajuan Filem Nasional Malaysia (FINAS), memberitahu tindakan ini di ambil susulan tuduhan yang dilemparkan bekas pengerusi FINAS itu yang mengaitkan pembabitannya dalam penyalahgunaan kuasa melibatkan syarikat produksi Excellent Pictures Sdn. Bhd.

“Saya menzahirkan kekecewaan atas tuduhan melulu dan tidak berasas yang dilontarkan oleh Dato’ Hans Isaac, mantan Pengerusi FINAS yang telah mencemarkan nama, imej dan reputasi saya kononnya ada penglibatan saya dalam penyalahgunaan kuasa melibatkan syarikat produksi Excellent Pictures Sdn. Bhd.

“Untuk makluman, syarikat tersebut tiada sebarang kaitan dengan saya sama ada sebagai pengarah mahupun pemegang sahamnya. Syarikat tersebut dikatakan ada menerima geran Dana Kandungan Digital (DKD) daripada pihak FINAS,” jelasnya.

Sementara itu Eizlan yang kecewa dengan dakwaan palsu tersebut turut menjelaskan tududahn itu secara tidak langsung mencalarkan nama baik dan reputasinya. Malah dalam waktu yang sama, kenyataan palsu yang tular ini turut menganggu fokusnya. Pada masa yang sama menurut Eizlan dia turut menerima tekanan daripada pelbagai pihak sehingga menjejaskan karier dan perniagaan yang diusahakan.

“Tuduhan tersebut dibuat pada 16 November lalu melalui kumpulan WhatsApp Persatuan Penerbit Filem Malaysia (PFM) mempunyai ahli melebihi 200 orang dalam kumpulan Whatsapp tersebut.

“Imej dan reputasi saya telah terkesan akibat dusta tersebut, khasnya saya selaku Ahli Perbadanan FINAS dan kredibiliti saya selaku penggiat industri kreatif yang telah berkecimpung selama lebih daripada 20 tahun serta dikenali masyarakat dan industri perfileman negara,” ujarnya.

Menurutnya, dia telah melantik peguamcara, Tetuan Shaharudinali Azfarazmi & Co dan tindakan guaman terhadap Hans Isaac sedang berjalan. – Utusan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ikan Laga Spesis ‘Betta Nuluhon’ Ditemukan Di Sabah

KOTA KINABALU: Jabatan Perhutan Sabah hari ini menyatakan satu spesis ikan laga baru iaitu ‘Betta nukuhon’ telah ditemukan baru-baru ini di kawasan Banjaran Crocer.

Kenyataan Jabatan itu hari ini menyebut, pegawai penyelidik jabatan tersebut Nur Syafiqah Shamsul Kamal yang bekerjsama dengan Universiti Nasional Singapura (NUS) dan pertubuhan bukan kerajaan (NGO) tempatan Forever Sabah, dan menggambarkan spesis baharu ikan laga berkenaan sebagai Betta nuluhon, di mana ‘nuluhon’ bermaksud ‘bukit’ dalam dialek Dusun.

“Ikan laga yang baru ditemukan ini biasanya terdapat di sungai cetek dengan aliran air yang jernih di barat Sabah.

“Dengan penemuan B.nuluhon, (Betta nuluhon) Sabah kini mempunyai lima spesis ikan laga, semuanya endemik di Sabah,” jelas kenyataan itu.

Menurut kenyataan itu lagi, ahli taksonomi ikan tropika Dr Tan Heok Hui dari NUS yang juga merupakan pengarang bersama penerbitan Zootaxa menjelaskan, Borneo merupakan rumah kepada 700 spesis ikan air tawar, 53 peratus adalah endemik di Borneo.

Beliau menjangkakan beberapa spesis lagi akan dijumpai di Sabah dalam masa terdekat, menerusi kerjasama yang dijalankan bersama Pusat Penyelidikan Hutan, Jabatan Perhutanan Sabah.

Ikan laga adalah ikan air tawar kecil yang tergolong dalam genus Betta, dengan pusat kepelbagaiannya di Asia Tenggara. Sebahagian 70 spesis ikan laga liar telah dinamakan secara saintifik. – BERNAMA


Paksa Minum Arak Sebelum Rogol Pekerja

BELURAN: Polis menahan lelaki Pakistan yang didakwa memberi pekerja wanitanya minuman keras sebelum merogolnya hingga mengalami pendarahan teruk.

Ketua Polis Daerah Beluran Superintendan Kasim Muda berkata, lelaki berusia 24 tahun itu ditahan Isnin lalu susulan laporan dibuat keluarga mangsa.

Katanya, mangsa berusia 21 tahun bekerja di kedai runcit warga asing berkenaan ,mendakwa dirogol ketika mabuk, malah kejadian terbongkar selepas dia dibawa ke Klinik Kesihatan Sungai-Sungai di sini.

“Pemeriksaan doktor mengesahkan terdapat kesan koyakan pada kemaluan mangsa dan berlaku pendarahan yang serius.

“Mangsa dikatakan diberi minuman keras oleh majikan sehingga khayal, lalu dirogol di dalam stor kedai runcit itu ketika waktu bekerja. Dia juga dibayar gaji pada hari itu.

“Selepas kejadian, mangsa mengalami pendarahan yang serius hingga pengsan akibat luka pada bahagian alat sulit,” katanya dalam kenyataan, hari ini.

Kasim berkata, remaja itu mendakwa tidak sedar dirogol dan hanya merasa sakit di belakang dan kemaluan.

“Polis sudah merakamkan percakapan mangsa dan dia dihantar ke hospital untuk pemeriksaan lanjut. Lelaki Pakistan itu dalam tahanan reman untuk siasatan mengikut Seksyen 376 Kanun Keseksaan,” katanya. – HMEtro


Adik Jayden Ditemukan Selamat

KOTA KINABALU: Niat sepasang suami isteri membantu dalam misi pencarian Jayden Gabriel Peter, 5, yang hilang sejak semalam, membuahkan hasil apabila kanak-kanak berkenaan ditemukan di Bukit Janggut, Sepanggar, di sini, hari ini.

Misi pencarian yang dilakukan secara sukarela tercetus selepas mereka terbaca berita mengenai kehilangan kanak-kanak autisme berkenaan, awal pagi tadi.

Sharil Md Syukur, 33, berkata, isteri, Marsha Marcella mempelawanya untuk membantu mencari kanak-kanak terbabit bersama beberapa lagi rakan.

Katanya, tanpa berfikir panjang, dia bersetuju walaupun tidak mengetahui keadaan sebenar di lokasi pencarian termasuk tiada persiapan secukupnya.

“Saya masih lagi dalam keadaan belum bersedia tetapi hanya bersetuju dengan cadangan isteri untuk membantu mencari adik Jayden.

“Saya hanya sempat mencari parang apabila mengetahui lokasi sebenar pencarian adalah kawasan hutan dan semak-samun,” katanya ketika ditemui selepas berjaya menemui kanak-kanak terbabit.

Menceritakan semula pengalaman menemui mangsa, Sharil berkata, selepas hampir sejam menyusuri kawasan hutan berkenaan, dia yang kepenatan berehat di bawah sebatang pokok di puncak bukit.

Katanya, dia yang mendahului isteri dan rakan-rakan lain, langsung tidak menyedari kanak-kanak terbabit sebenarnya hanya berada kira-kira 20 meter daripada tempat dia berehat.

“Sebaik isteri dan rakan-rakan sampai berhampiran, mereka menjerit memberitahu saya kelibat kanak-kanak terbabit.

“Saya terkejut dan langsung tidak menyangka kedudukannya yang sangat dekat. Saya terus menuju ke arah Jayden untuk mengambilnya,” katanya.

Sharil berkata, mereka sangat bersyukur kerana dapat membantu mencari kanak-kanak terbabit yang hilang sejak semalam.

Katanya, rasa kasih sayang terhadap anak-anak dan dasar keibubapaan sememangnya menjadi azimat kepada mereka untuk membantu mencari Jayden.

Kanak-kanak berkenaan ditemukan pada jam 1.10 tengah hari tadi selepas usaha pencarian membabitkan pelbagai pihak termasuk anggota Jabatan Bomba dan Penyelamat Malaysia (JBPM), polis dan penduduk kampung sejak awal pagi tadi. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


1,212 Kes Baharu Covid-19, 3 Kematian Hari Ini

KUALA LUMPUR: Seramai 2,112 pesakit Covid-19 dilaporkan sembuh sepenuhnya, sekali lagi mengatasi angka jangkitan baharu membabitkan 1,212 kes, hari ini.

Ketua Pengarah Kesihatan, Tan Sri Dr Noor Hisham Abdullah, berkata, pertambahan jangkitan baharu itu menjadikan jumlah kumulatifnya mencecah 65,697 dengan 10,578 kes aktif.

Beliau berkata, sembilan kes import dilaporkan, manakala baki 1,203 jangkitan lagi membabitkan penularan dalam negara.

“Selangor menyumbang angka harian tertinggi iaitu 402 kes diikuti Sabah 326 kes dan Negeri Sembilan, 141 kes.

“Dalam pada itu, tiga kematian baharu direkodkan, hari ini, menjadikan jumlah kumulatifnya 360 kes,” katanya pada sidang media harian Covid-19, di sini, hari ini.

Dr Noor Hisham memaklumkan, setakat ini, seramai 54,759 pesakit daripada jumlah keseluruhan kes Covid-19 yang direkodkan di Malaysia, pulih sepenuhnya.

Dalam pada itu, 113 kes dirawat di Unit Rawatan Rapi (ICU) dengan 42 memerlukan bantuan pernafasan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Pula Akan Tumbang Kepada PN?

KOTA KINABALU: Susulan munculnya beberapa kenyataan menyokong kepimpinan Ketua Menteri Sabah Shafie Apdal sejak kebelakangan ini, timbul spekulasi bahawa kerajaannya pula akan jatuh berikutan tumbangnya sekutu beliau di Putrajaya Februari lepas.

Ini berikutan langkah pemimpin Warisan, dan juga PKR, DAP dan Upko, yang berada dalam kerajaan negeri, mengisytiharkan sokongan mereka kepada Shafie.

Mereka juga menolak desas-desus mengenai perubahan kuasa di Sabah pada Julai.

Bagaimanapun penganalisis politik negeri, Lee Kuok Tiung mempersoalkan keperluan pemimpin menafikan tentang “desas-desus itu, melainkan ada kebenarannya”.

“Tujuan kenyataan bersama itu dibuat juga pelik, malah ia akan menimbulkan lebih banyak desas-desus,” kata pensyarah Universiti Malaysia Sabah itu kepada FMT.

Wujud spekulasi bahawa 16 Adun akan berubah sokongan kepada parti pembangkang di negeri itu seperti yang berlaku di Kedah, Johor, Perak dan Melaka, sekali gus menyaksikan kerajaan negeri PH tumbang berikutan kemunculan kerajaan persekutuan yang dikuasai oleh Perikatan nasional (PN).

Beberapa pemimpin PPBM dan Umno Sabah enggan mengesahkan atau menafikan sama ada mereka terlibat dalam perbincangan mengenai perubahan sokongan itu.

Namun begitu Lee berkata, kemungkinan berlakunya perubahan di Sabah tidak boleh ditolak sama sekali.

Katanya terdapat tanda bahawa landskap politik di negeri itu akan berubah, selain menambah ia juga bergantung pada keputusan perbicaraan kes kesahan jawatan ketua menteri yang difailkan di Mahkamah Persekutuan oleh bekas ketua menteri Musa Aman.

“Selain itu wujud juga pihak yang masih tidak senang dengan pemimpin Warisan yang sebelum ini disiasat kerana rasuah,” katanya.

Dengan 17 kerusi, pembangkang Sabah memerlukan sokongan tambahan sekurang-kurangnya 15 Adun bagi meraih suara majoriti untuk membentuk kerajaan. Pembangkang dikuasai bekas ahli Umno yang berpindah kepada PPBM.

Blok Warisan-PH menguasai 43 kerusi di Dewan Undangan Negeri, termasuk 31 daripada Warisan, 6 DAP, 4 Upko dan 2 PKR.

Sabah menjadi negeri pembangkang pada 1990-an di bawah PBS.

Kerajaan Barisan Nasional (BN) memperoleh kuasa berikutan perpindahan Adun pada 1994, iaitu setelah Umno masuk ke Sabah.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Bapa Zahid AF2 Meninggal Dunia

PERAK: Penyanyi, Zahid Baharudin mengesahkan berita kematian bapanya, Baharudin Md Arif pada 4.16 petang tadi di Hospital Teluk Intan, Perak.

Zahid yang juga juara Akademi Fantasia 2 ketika dihubungi memaklumkan, bapanya ditahan di hospital selama 11 hari sejak 7 Mac lalu selepas terjatuh di rumahnya.

“Pada awalnya, arwah terjatuh di rumah dan ditahan di hospital sejak 7 Mac lalu. Doktor sahkan ada pendarahan dalam kepalanya,” katanya kepada Harian Metro.

Jenazah Baharudin, 70, akan dikebumikankan di Teluk Intan, esok.

“Inshaa-Allah, jenazah bapa saya akan disemadikan di Teluk Intan pada esok hari dan maklumat terperinci akan saya dikongsikan nanti kerana ada beberapa urusan yang perlu diselesaikan terlebih dahulu,” katanya.

Tiga hari lalu, Zahid memuat naik foto ayahnya dan memohon supaya rakan-rakan serta pengikut di laman sosialnya mendoakan kesejahteraan buat bapanya.

Ramai rakan artis dan kenalannya mula menitipkan ucapan takziah di akaun Instagram sejak petang tadi.


Maritim Malaysia tahan dua nelayan Indonesia di perairan Tawau

TAWAU, 28 Feb – Tindakan berani dua nelayan asing warga Indonesia menangkap ikan di perairan kurang 3.5 batu nautika selatan Sungai Kinabutan Besar di sini, membawa padah apabila mereka ditahan Agensi Penguatkuasaan Maritim Malaysia (Maritim Malaysia) semalam.

Timbalan Pengarah Zon (Operasi) Zon Maritim Tawau, Komander Maritim Mohd Yusri Hussin berkata bot peronda maritim yang bertugas rondaan Op Pluto Timur mengesan bot pam  digunakan suspek berusia 15 dan 42 tahun pada jam 11.35 pagi.

“Pemeriksaan mendapati suspek gagal mengemukakan sebarang dokumen pengenalan diri yang sah selain melakukan kesalahan menangkap ikan di perairan Malaysia,” katanya dalam satu kenyataan di sini, hari ini.

Mohd Yusri berkata bot pam yang tidak berdaftar dan kedua-dua suspek di bawa ke Jeti Maritim untuk siasatan lanjut di bawah Akta Imigresen 1959/63 serta Akta Perikanan 1985.

Dalam pada itu, beliau memohon kerjasama semua pihak agar dapat menyalurkan maklumat serta aduan ke Pusat Operasi Zon Maritim Tawau di talian 089-750116 atau MERS 999.


Terkini: China Sahkan Wabak Baru H5N1 Di Hunan, 4,500 Ekor Ayam Mati

China telah melaporkan kejadian selsema H5N1 dengan patogen yang sangat tinggi di sebuah ladang di Shaoyang, wilayah selatan Hunan.

Pengumuman ini telah dibuat oleh Kementerian Pertanian dan Hal Ehwal Luar Negeri pada Sabtu (1 Feb).

Kes ini melibatkan 7,850 ekor ayam yang mana 4,500 di antaranya telah mati akibat selsema burung.

Pihak berkuasa telah memusnahkan sekurang-kurangnya 17,828 ekor ayam berikutan wabak itu.

Terdahulu, pihak berkuasa di India mula memusnahkan ayam dan juga telur yang dikaitkan dengan virus selsema burung burung.

Dalam ‘kekalutan’ yang berbeza, virus H5N8 telah tersebar di seluruh timur Eropah dalam beberapa minggu kebelakangan ini.

Menurut Pertubuhan Kesihatan Sedunia (WHO), H5n1 boleh disebarkan kepada manusia, yang biasanya melalui persekitaran yang tercemas. Pun begitu, situasi ini jarang berlaku.

“Virus ini tidak menjangkiti manusia dengan mudah, dan penyebaran dari manusia ke manusia adalah tidak biasa,” menurut WHO.

“Tidak ada bukti bahawa penyakit ini dapat disebarkan kepada orang melalui makanan yang disiapkan dengan baik dan teliti.”

Wabak terbaru ini datang ketika China sedang bergelut dengan koronavirus yang telah merebak ke seluruh dunia dikatakan bermula dari wilayah Wuhan.

Virus berkenaan telah membunuh lebih daripada 300 orang di China dan lebih daripada 14 ribu kes disahkan di negara tersebut.


(VIDEO) ‘Lepaskan Sundal Tu!’ – Terlalu Sayangkan Skandal, Suami Sanggup Biarkan Dirinya Dipukul Isteri

Kantoi curang namun lelaki ini sanggup melindungi kekasih gelapnya dari dibelasah oleh isteri dan beberapa orang rakannya.

Dalam kejadian yang berlaku di tempat awam di Anhui, China itu disaksikan oleh orang awam dan ada yang mengambil kesempatan untuk merakam kejadian tersebut dengan telefon bimbit masing-masing.

Video menunjukkan, lelaki itu sanggup menggunakan badannya untuk melindungi kekasihnya dari pukulan dan sepakan bertubi-tubi dari isterinya.

Tidak berpuas hati dengan tindakan lelaki itu, rakan si isteri bertindak menarik baju mangsa sehingga terkoyak dan menampakkan benda yang tidak sepatutnya.

Si isteri dan rakan-rakannya dilihat hanya menyasarkan mangsa sedangkan si suami yang juga bersalah dalam hal itu.

Mangsa menangis dan merayu agar tidak diperlakukan sedemikian.

Malangnya rayuannya tidak diendahkan dan kepalanya ditendang serta-merta.

Tiada orang awam yang sanggup masuk campur dan meleraikan pergaduhan itu. Sementara si suami pula meminta bantuan orang ramai untuk menghubungi polis menyebabkan dia dipukul dengan kasut oleh isterinya.

Si suami dan kekasihnya berjaya melarikan diri sebelum polis tiba di tempat kejadian.

Kejadian seperti itu bukanlah satu kesalahan jenayah di tanah besar China menyebabkan ramai suami atau isteri berani berdepan dengan pasangan mereka yang didapati curang serta bertindak membelasah perampas.

Apabila mereka ditahan, kebanyakan mereka dikenakan hukuman ringan sahaja.


JHL rampas 220 ekor buaya cuba diseludup ke Sabah

TAWAU: Jabatan Hidupan Liar (JHL) bersama Kawasan Keselamatan Khas Pantai Timur Sabah (ESSCOM) menggagalkan cubaan empat lelaki menyeludup masuk 220 ekor buaya dari negara jiran melalui kawasan hutan bakau Kampung Pasir Putih, dekat sini, pagi tadi.

Pegawai JHL Bahagian Tawau, Sailun Aris, berkata suspek membabitkan dua warga tempatan dan dua warga Indonesia berusia antara 55 hingga 61 tahun, ditahan.

Katanya, operasi khas dilakukan kira-kira jam 10.30 pagi di kawasan terbabit susulan risikan dan maklumat yang diterima mengenai kegiatan berkenaan.

“Dalam operasi ini, kita merampas 215 ekor buaya hidup dan lima ekor buaya lagi yang sudah mati disimpan dalam guni.

“Siasatan awal mendapati kesemua haiwan disyaki diseludup masuk menggunakan bot dari Indonesia.

“Siasatan lanjut masih dilakukan bagi mengesan sindiket yang mendalangi kegiatan ini,” katanya dalam kenyataan di sini, hari ini.

Sailun berkata, pihaknya juga tidak menolak kemungkinan kegiatan itu didalangi individu atau sindiket yang menjalankan urus niaga penyeludupan haiwan eksotik untuk dijual dan dipasarkan di daerah ini.

Katanya, suspek yang ditahan disiasat mengikut Enakmen Pemeliharaan Hidupan Liar 1997. – Berita Harian


Polis gempur PATI berselindung di hutan simpan bakau

LAHAD DATU, 9 Mac – Seramai 20 pendatang asing tanpa izin warga Filipina yang berselindung di sebalik rumah setinggan dalam kawasan hutan simpan bakau di sini ditahan pihak berkuasa dalam operasi bersepadu diterajui polis daerah ini, awal pagi tadi.

Lokasi operasi yang terletak kira-kira 50 kilometer dari Bandar Lahad Datu itu, disasarkan pihak berkuasa bagi mengesan kehadiran pati serta pihak yang melanggar Enakmen Perhutanan negeri Sabah.

Ketua Polis Daerah Lahad Datu, ACP Nasri Mansor berkata operasi bermula 2 pagi itu menahan pati terdiri daripada 13 lelaki, enam wanita serta seorang kanak-kanak lelaki yang kesemua berumur lingkungan enam hingga 70 tahun.

“Kesemua mereka didapati tidak memiliki dokumen pengenalan diri dan akan disiasat di bawah Akta Imigresen 1959/1963,” katanya dalam satu kenyataan di sini, hari ini.

Dalam operasi itu juga, menurutnya dua lelaki tempatan turut ditahan atas kesalahan memiliki 31 batang kayu pelbagai saiz disyaki dicuri daripada hutan simpan.

“Seramai 80 orang diperiksa daripada 55 rumah setinggan dan daripada jumlah itu 15 individu merupakan warga tempatan dan selebihnya memiliki passport dan pati,” katanya.

Operasi yang berakhir jam 6 pagi itu disertai 207 pegawai dan anggota penguatkuasa termasuk anggota polis, Jabatan Perhutanan Sabah, Jabatan Imigresen, Jabatan Pendaftaran serta anggota Kawasan Keselamatan Khas Pantai Timur Sabah (ESSCom).


Mahkamah Tolak Rayuan Anifah, PRK Parlimen Kimanis Akan Diadakan

KUALA LUMPUR: Mahkamah Persekutuan menolak rayuan Datuk Seri Anifah Aman bagi menyemak semula keputusan Mahkamah Pilihan Raya Sabah yang menolak kemenangannya bagi kerusi Parlimen Kimanis dalam Pilihan Raya Umum ke-14 (PRU14) tahun lalu.

Dengan penolakan rayuan itu, kerusi Parlimen Kimanis akan dikosongkan dan Pilihan Raya Kecil Parlimen Kimanis akan diadakan.

Petisyen menolak kemenangan Anifah difailkan oleh Datuk Karim Bujang dari Parti Warisan Sabah (Warisan) pada 18 Jun 2018 bagi mencabar kemenangan Anifah yang bertanding atas kerusi Barisan Nasional (BN) di Parlimen Kimanis dalam PRU-14.

Pada 16 Ogos, Mahkamah Pilihan Raya Sabah menolak kemenangan Anifah di Parlimen Kimanis kerana didapati ada kertas undi tambahan yang boleh menjejaskan keputusan pilihan raya.


Pembayaran Pengeluaran i-Lestari Bermula Esok – KWSP

KUALA LUMPUR – Kumpulan Wang Simpanan Pekerja (KWSP) mengumumkan bayaran Pengeluaran i-Akaun yang diluluskan akan dikreditkan ke dalam akaun bank ahli bermula esok sehingga 18 Mei ini.

Ketua Pegawai KWSP, Alizakri Alias berkata, ahli akan dimaklumkan melalui kemudahan i-Lestari Online sejurus selepas bayaran dikreditkan ke dalam akaun bank mereka sekiranya akaun mereka adalah aktif dan tidak dibekukan.

Menurutnya, tarikh sebenar wang tersedia dalam akaun bank ahli bagi tujuan pengeluaran adalah tertakluk kepada proses pelepasan bayaran di pihak bank masing-masing, yang mungkin mengambil tempoh satu hingga tiga hari dari tarikh KWSP membuat pindahan.

“Sejak pelancaran i-Lestari pada awal bulan April 2020, kami telah meluluskan lebih 3.51 juta permohonan berjumlah RM1.66 bilion.

“KWSP telah mengadakan perbincangan mendalam dengan bank-bank rakan kongsi sepanjang bulan lalu bagi memastikan sistem dan infrastruktur mereka bersedia untuk menerima dan memproses sejumlah besar deposit pada satu-satu masa.

“Lanjutan daripada perbincangan itu, kami telah bersetuju kaedah terbaik dan paling selamat adalah melalui pindahan dana harian secara berperingkat dari KWSP ke institusi kewangan.

“Insya-ALLAH jika semuanya berjalan lancar, dijangkakan keseluruhan proses ini akan diselesaikan dalam masa dua minggu atau lebih awal,” katanya dalam satu kenyataan hari ini.

Alizakri berkata, KWSP memahami keperluan mendesak ahli untuk menggunakan wang bagi melalui waktu mencabar ini walaupun terdapat kekhuatiran pengeluaran i-Lestari akan mengurangkan simpanan persaraan mereka.

“Kami berharap ahli telah berfikir secara mendalam sebelum memutuskan jumlah yang akan dikeluarkan dari Akaun 2 mereka kerana mereka perlu mengimbangi keperluan tunai semasa dengan keperluan untuk memiliki kewangan yang utuh pada masa depan.

“Setelah Perintah Kawalan Pergerakan (PKP) ditamatkan, kami menggesa ahli untuk membuat janji temu dengan pegawai Khidmat Nasihat Persaraan yang akan membantu mengkaji dan merangka semula rancangan persaraan mereka,” katanya.

Terdahulu, Perdana Menteri, Tan Sri Muhyiddin Yassin mengumumkan kemudahan pengeluaran caruman akaun dua KWSP berkuat kuasa 1 April lalu bagi membantu meringankan beban ditanggung rakyat.

Inisiatif pengeluaran menerusi i-Lestari itu tertakluk kepada jumlah RM500 sebulan selama 12 bulan membabitkan pencarum bawah usia 55 tahun.


83 notis saman dikeluarkan dalam Op Selamat

KOTA KINABALU, 3 Feb – Sebanyak 83 notis saman dikeluarkan kepada pemandu dan kenderaan atas pelbagai kesalahan dalam operasi bas ekspres sempena Op Selamat ke-14  yang dijalankan di Jalan Tuaran, semalam.

Timbalan Ketua Jabatan Siasatan dan Penguatkuasaan Trafik kontinjen Sabah DSP Parum Niot berkata saman itu dikeluarkan hasil pemeriksaan ke atas 146 kenderaan termasuk 27 bas ekspres.

“Kesalahan melibatkan lampu brek ketiga merekodkan notis saman yang paling banyak dikeluarkan iaitu sebanyak 35 notis,” katanya kepada pemberita selepas operasi yang berlangsung selama lebih dua jam bermula pada 7.30 malam.

Parum berkata sebanyak 33 notis saman dikeluarkan melibatkan pelbagai kesalahan dan lima notis melibatkan lesen memandu.

Beliau berkata 11 notis saman turut dikeluarkan oleh Jabatan Pengangkutan Jalan (JPJ) termasuk lima notis  kenderaan yang diarah untuk diperiksa.

“Ujian urin juga turut dijalankan terhadap pemandu bas pertama dan kedua, bagaimanapun keputusan urin mereka negatif,” katanya.


Penduduk Kota Belud Gempar Lihat Fenomena Belalai Air

KOTA BELUD: Penduduk di Kota Belud terutama yang tinggal berhampiran laut gempar apabila menyaksikan fenomena belalai air, semalam.

Fenomena selama 15 minit itu berlaku pada 1.30 tengah hari dan sempat dirakam penduduk sebelum ia makin mengecil dan hilang.

Penduduk Kampung Kuala Abai dikenali sebagai Nin, 28, berkata, ketika kejadian dia berada di luar rumah dan hanya menyedarinya selepas terdengar penduduk lain memaklumkan mengenai fenomena terbabit.

“Ini kali pertama saya melihatnya dan mujur ia berlaku di tengah laut yang jauh dari kawasan kampung kerana jika dilihat ukuran panjang, ia seolah-olah mencecah ke permukaan air dari langit.

“Selepas 10 minit, ia mengecil dan kemudiannya hilang,” katanya ketika dihubungi, hari ini.

Pemancing, Redzwan Abdullah, 33, berkata dia dan dua rakannya terpaksa berhenti memancing disebabkan bimbang kejadian buruk berlaku.

“Sebaik angin kencang berlaku, kami segera pulang ke jeti dan ketika dalam perjalanan, kami sempat menyaksikan belalai air itu.

“Itu adalah kali kedua saya melihatnya dan terus berpatah balik ke jeti kerana memikirkan keselamatan diri,” katanya.

Terdahulu, Pengarah Jabatan Meteorologi Sabah, Amirzudi Hashim berkata, pihaknya tidak dapat mengesahkan kejadian itu.

“Bagaimanapun, gambar dan video tersebar di laman sosial dilihat sebagai fenomena cuaca biasa dipanggil awan corong.

“Awan berbentuk corong itu sebenarnya adalah titisan air di dalam pusaran udara. Apabila udara berpusar menaik, udara hangat menyejuk dan kondensasi wap air berlaku sebelum membentuk corong awan,” katanya.

Menurutnya, corong awan biasanya terbentuk daripada awan kumulonimbus atau kumulus dan tidak mencecah tanah manakala sebaik fenomena ini berlaku di atas permukaan air, ia dipanggil belalai air (waterspout).

“Biasanya, fenomena awan corong berlaku dalam masa singkat dan tidak berbahaya melainkan ia mencecah tanah.

“Bagaimanapun, orang ramai terutama nelayan dinasihatkan untuk menghindarinya kerana boleh menyebabkan berlakunya kejadian angin kencang,” katanya.


Pelajar Tingkatan Empat Patah Paha Kiri Dan Kanan, Motosikal Ditunggang Rempuh Belakang Navara

TAWAU, 28 JUN 2019 – Pelajar tingkatan empat cedera selepas motorsikal yang ditunggang dipercayai merempuh belakang Sebuah pacuan empat roda di Jalan Apas Batu 15 Tawau, kelmarin.

Dalam kejadian 4.30 petang, mangsa berumur 16 tahun itu mengalami Patah pada bahagian tulang paha kiri dan kanan serta tangan kanan selain buah pinggang sebelah kiri rosak.

Ketua Polis Daerah Tawau, ACP Peter Anak Umbuas dalam kenyataan berkata, siasatan awal mendapati apabila penunggang motosikal telah terlanggar belakang pacuan empat roda yang berada dihadapannya di lorong sebelah kiri jalan.

Katanya, menurut keterangan pemandu pacuan empat roda yang bekerja sebagai guru, lelaki berumur 51 tahun itu memberhentikan kenderaan setelah terdengar bunyi kuat mendapati penunggang motorsikal tercampak ke Kanan bahu jalan manakala motorsikal ditunggang mangsa telah terseret kira-kira 30 meter di celah belakang kenderaan yang dipandunya.

Katanya, pemandu itu mendakwa terdapat Sebuah lori trailer berada di lorong kanan semasa kejadian itu.

Bagaimanapun, Menurut ACP Peter, Siasatan akan diteruskan untuk mengesan saksi-saksi bebas dan kewujudan lori trailer terbabit.

Kes disiasat Seksyen 43(1) Akta Pengangkutan Jalan 1987.


4 Polis Antara 14 Ditahan Memburu Secara Haram

KALABAKAN: Empat pegawai dan anggota polis antara 14 lelaki ditahan dalam satu serbuan kerana terbabit aktiviti pemburuan haram di Kem Pembalakan Vivadaya, kawasan Hutan Simpan Sapulut yang juga Hutan Komersil Kelas II di sini, Ahad lalu.

Pesuruhjaya Polis Sabah, Datuk Hazani Ghazali, berkata serbuan dilaksanakan pasukan khas daripada Jabatan Perhutanan Sabah iaitu SFD Protect, disertai badan bukan kerajaan (NGO), Hidupan Liar Team Danum Maliau Imbak pada jam 12.44 tengah hari.

Katanya, beberapa laras senjata api, sejumlah daging rusa dan babi yang dipotong kepada beberapa bahagian dipercayai hasil pemburuan haram, serta lima kenderaan pacuan empat roda dirampas dalam serbuan itu.

“Kes disiasat Jabatan Hidupan Liar (JHL) Sabah dibantu Jabatan Perhutanan Sabah serta polis. Kesemua suspek dibebaskan dengan jaminan polis atas permintaan JHL selepas diambil keterangan,” katanya dalam kenyataan hari ini.

Berhubung pembabitan polis dalam kegiatan pemburuan haram itu, Hazani berkata siasatan secara telus akan dijalankan pihaknya terhadap pegawai serta anggota yang terbabit.

“Buat masa ini polis masih menunggu laporan penuh siasatan JHL Sabah, justeru ditegaskan tiada sebarang campur tangan pihak polis,” katanya.

Beliau menasihati orang ramai berhenti menyebarkan berita palsu termasuk spekulasi yang boleh mencemarkan nama baik polis kontinjen Sabah.

Katanya, tindakan tegas boleh diambil mengikut Seksyen 500 Kanun Keseksaan (Fitnah Jenayah) serta Seksyen 233 (1) Akta Komunikasi dan Multimedia 1998 jika menyebar berita tidak benar. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bendera Parti Mula Warnai Parlimen Kimanis

KIMANIS: Aktiviti memasang bendera parti mulai rancak di kawasan kampung apabila lebih 20 belia dilihat menaikkan bendera Parti Warisan Sabah (WARISAN) di Kampung Langsat di sini, hari ini.

Lebih 100 bendera dipasang di sepanjang kampung berkenaan selepas tempoh berkempen bermula sebaik dua calon daripada WARISAN dan Barisan Nasional (BN) diumumkan semalam.

Penduduk setempat Villorry Elandy, 20, berkata ‘demam pilihan raya’ yang sudah lama tidak melanda membuatkan suasana menjadi meriah.

“Saya bersama sekumpulan penduduk mula memasang bendera di tepi jalan dan kami mendapat lebih 100 bendera hari ini untuk dipasang.

“Aktiviti ini dijangka berterusan hingga hari terakhir kempen sebelum mengundi pada 18 Januari ini,” katanya ketika ditemui, hari ini.

Rakannya, Ryner Anting, 37, teruja kerana tidak pernah mempunyai pengalaman pilihan raya kali kedua di kawasan mereka selain Pilihan Raya Umum (PRU) hampir dua tahun lalu.

“Suasananya berbeza kali ini kerana dua kali pilihan raya dibuat. Persaingannya juga sengit kerana kedua-dua calon dikenali penduduk dan biasa dilihat.

“Kami harap pembangunan di sekitar kawasan ini diteruskan oleh Ahli Parlimen baharu.

“Sebelum ini memang banyak pembangunan dibawa di sini tapi kami mengharapkan lebih lagi, selain wakil rakyat mengambil tahu kebajikan masyarakat setempat,” katanya.

Pilihan Raya Kecil (PRK) Kimanis pada 18 Januari ini menyaksikan pertembungan satu lawan satu antara calon WARISAN, Datuk Karim Bujang, dan Datuk Mohamad Alamin daripada Barisan Nasional.


MA63: Akta lain juga perlu dipinda

KOTA KINABALU: Pindaan Perkara 1 (2) Perlembagaan Persekutuan bagi mengembalikan kedudukan Sabah dan Sarawak sebagai rakan kongsi dengan Semenanjung perlu disusuli pindaan akta lain yang berkaitan kepentingan kedua-dua negeri.

Aktivis Sosial dan Hak Asasi Manusia Sabah, Datuk Patrick Sindu, berkata ia termasuk perkara yang berkaitan dengan minyak dan gas atau sumber asli lain serta kedudukan Wilayah Persekutuan Labuan.

Beliau berkata, pindaan itu perlu kerana peruntukan akta sedia ada tidak lagi sah apabila pindaan Perkara 1(2) Perlembagaan Persekutuan sudah dibuat memandangkan Sabah dan Sarawak sudah menjadi wilayah yang setaraf dengan Semenanjung.

“Jika pindaan itu akan mengembalikan kedudukan Sabah dan Sarawak seperti yang terkandung dalam Perjanjian Malaysia 1963 (MA63), maka secara automatik kita ada kawalan terhadap sumber asli dan wilayah.

“Jadi, secara automatik juga undang-undang lain berkaitan kepentingan kita perlu dipinda. Ia mesti dilakukan tetapi kita sedar perkara ini memakan masa kerana pindaan terhadap Perkara 1 (2) Perlembagaan Persekutuan itu belum tentu selesai dalam tempoh terdekat,” katanya kepada BH, hari ini.

Patrick adalah antara individu yang banyak membangkitkan isu MA63 di negeri ini termasuk pernah menghasilkan buku mengenainya dan mengumpul tandatangan bagi mendapatkan sokongan untuk mengkaji semula perjanjian itu yang dihantar kepada kerajaan British.

Katanya, Akta Pembangunan Petroleum 1974 perlu dikaji semula selaras dengan pindaan perlembagaan itu, manakala Labuan yang diserahkan kepada kerajaan Pusat untuk dijadikan sebagai Wilayah Persekutuan pada tahun 1984 perlu dikembalikan kepada Sabah.

Beliau berkata, banyak perkara lagi yang perlu dikaji atau diubah semula jika pindaan perlembagaan itu diluluskan untuk menggambarkan keadaan sebenar kedudukan Sabah dan Sarawak sebagai rakan kongsi sama rata dengan Semenanjung.

“Pindaan itu bermakna kedudukan Sabah sebagai negeri ke-12 dan Sarawak sebagai negeri ke-13 dalam Malaysia ketika ini terbatal. Kita tidak boleh lagi disamakan dengan negeri yang ada di Semenanjung,” katanya.

Dalam hal berkaitan, kerajaan sepatutnya turut mempelawa wakil kerajaan British dalam perbincangan mengenai MA63 kerana ia adalah perjanjian antarabangsa yang membabitkan piihak terbabit.

Kelmarin, Menteri di Jabatan Perdana Menteri (Undang-Undang), Datuk Liew Vui Keong mengumumkan persetujuan kerajaan untuk membuat pindaan dalam Perkara 1(2) Perlembagaan Persekutuan bagi menjadikan Sabah dan Sarawak sebagai rakan kongsi dengan Semenanjung.

Perkara itu akan dibentangkan oleh Jawatankuasa Teknikal dan Kerja Perjanjian Malaysia 1963 (MA63) mengenai hak sama rata Sabah dan Sarawak dengan Semenanjung dalam sidang Dewan Rakyat yang bermula esok. – Berita Harian


Siri akhir Konsert Jelajah Malaysia Maher Zain 2019 di Sabah melabuh tirai

KOTA KINABALU- Siri Konsert Jelajah Malaysia Maher Zain 2019 di Sabah melabuhkan tirainya selepas penyanyi kelahiran Lubnan itu mendendangkan lagu “Baraka Allah” yang memukau peminatnya di Universiti Malaysia Sabah (UMS) di sini malam ini.

Persembahan selama dua jam itu turut mendendangkan lagu yang memperkenalkan namanya di persada seni antarabangsa termasuk lagu “’Insya Allah”, “For the rest of My Life”, dan “One Day”.

Turut menyaksikan persembahan penuh gemilang itu ialah Yang Dipertua Negeri Sabah Tun Juhar Mahiruddin bersama isteri, Toh Puan Norlidah R.M Jasni.

Ketua Menteri Datuk Seri Mohd Shafie Apdal dan isteri juga bersama-sama memeriahkan persembahan penyanyi kelahiran Lubnan itu.

Penyanyi, penulis dan penerbit itu juga tidak ketinggalan menyebut “Boleh bah kalau kau” yang begitu popular bagi masyarakat di Sabah.

Penyanyi warga Sweden berusia 36 tahun itu juga terkenal dengan lagu berunsur kerohanian antaranya “True Love”, “Assalamu Alayka” dan “Ya Nabi”.

Beliau bersama-sama penonton juga menghadiahkan Al-Fatihah kepada mangsa tembakan di dua masjid di Christchurch, New Zealand pada Jumaat lalu.

Maher sebelum ini telah menghiburkan para peminatnya di Kuala Lumpur dan Pulau Pinang sempena Konsert Jelajah Malaysia.

Konsert itu dibawakan oleh CIMB Islamic Bank Berhad dan dianjurkan oleh New Catalysts Resources dan MyEvents International dengan Pertubuhan Berita Nasional Malaysia (Bernama) serta Sinar Harian sebagai rakan kongsi media rasmi.


Guru Tolak Vaksin Tidak Dibenarkan Mengajar Secara Bersemuka – Radzi

KANGAR: Guru yang enggan menerima vaksin Covid-19 tidak dibenarkan mengajar secara bersemuka apabila sesi persekolahan dibuka pada 3 Oktober depan.

Menteri Kanan Pendidikan, Datuk Dr Radzi Jidin berkata, ketika ini, terdapat 2,500 guru di negera ini enggan divaksinkan, dan pihaknya akan terus mengadakan sesi libat urus bersama mereka.

“Apabila sekolah dibuka kelak, guru yang tidak divaksinkan ini tidak boleh mengajar secara bersemuka di dalam kelas serta berinteraksi dengan pelajar.

“Namun, Kementerian Pendidikan (KPM) akan mengeluarkan garis panduan tugasan untuk guru yang tidak divaksin ini dan dalam masa sama, kita sedang berbincang dengan Jabatan Perkhidmatan Awam (JPA) berkenaan tindakan yang boleh diambil kepada guru yang masih belum divaksinkan ini,” katanya.

Beliau berkata demikian dalam sidang media selepas menghadiri Sesi Libat Urus Menteri Kanan Pendidikan Bersama Guru Sekolah Rendah Negeri Perlis di sebuah hotel, di sini hari ini.

Katanya, tindakan yang diambil itu mengambil kira keadaan semasa terutama menjelang pembukaan sekolah kelak.

“Jumlah ini tidak ramai dan hanyalah segelintir daripada lebih 400,000 guru di negara ini jadi kita hendak jaga anak kita di sekolah supaya ibu bapa yakin persekitaran di sekolah itu selamat untuk anak kita.

“Ada guru yang tidak dapat divaksin ini atas masalah kesihatan, namun ada juga guru yang memberi alasan seperti tidak yakin akan keberkesanan vaksin ini menyebabkan mereka menolak untuk menerima vaksin ini serta pelbagai alasan lagi.

“Segala alasan yang diberikan ini akan diteliti satu persatu dan kita minta supaya pihak Jabatan Pendidikan Negeri (JPN) atau Pusat Pendidikan Daerah (PPD) bertemu dan memberi penjelasan mengenai keperluan vaksin ini.

“Ini kerana kita mahu pastikan ekosistem keseluruhan sekolah ini adalah selamat untuk anak kita,” katanya.

Beliau berkata, sehingga kini sebanyak 85.26 peratus guru di negara ini sudah lengkap menerima dua dos suntikan vaksin, sementara sebanyak 96.7 peratus sudah menerima satu dos vaksin.

“Kakitangan sokongan di sekolah termasuk pekerja kantin, kebersihan dan keselamatan juga perlu divaksinkan, malah kita sudah mengeluarkan makluman bahawa mereka yang berada di kawasan sekolah ini mesti divaksin.

“Terdapat 73.71 peratus kakitangan perkhidmatan sokongan yang sudah lengkap menerima dua dos vaksin manakala 89.35 peratus lagi menerima satu dos suntikan vaksin,” katanya.

Radzi berkata, sesi pengajaran ketika pembukaan sekolah pada 3 Oktober hadapan akan diputuskan kelak berdasarkan situasi negeri mengikut fasa Pelan Pemulihan Negara (PPN).

“Malah, terdapat perbezaan dari sudut pendekatan pengajaran yang dijalankan mengikut negeri pada fasa PPN ini.

“Segala mekanisma pengajaran ini akan dimaklumkan kelak sebelum bermulanya sesi pembukaan sekolah nanti,” katanya.

Sementara itu, Perlis menjadi negeri pertama jelajah Sesi Libat Urus Guru dengan Menteri Kanan Pendidikan yang akan diikuti negeri lain selepas ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bapa Pengsan, Anak Cedera ‘Dikeroyok’ Sekumpulan 8 Lelaki Di SAFMA

KOTA KINABALU: Dua beranak cedera dipukul sekumpulan lapan lelaki selepas menegur salah seorang lelaki terbabit yang cuba membawa keluar bakul plastik berisi ikan dari bangunan Sabah Fish Marketing (SAFMA), di sini, kelmarin.

Dalam kejadian jam 11 pagi, dua beranak berusia 22 dan 41 tahun yang bekerja sebagai pengawal keselamatan di SAFMA menegur lelaki terbabit kerana cuba membawa keluar bakul plastik hingga terjadi pergaduhan namun kejadian itu diselesaikan secara baik.

Bagaimanapun pada jam 3 petang, sekumpulan lapan lelaki dalam keadaan marah bertindak menyerang mangsa dan anaknya.

Kedua-dua mangsa cuba melarikan diri namun dikejar oleh suspek lalu bertindak memukul mangsa menggunakan pisau, buku lima, rantai besi dan tali pinggang.

Ketua Polis Daerah Kota Kinabalu Asisten Komisioner Habibi Majinji ketika dihubungi hari ini berkata, akibat kejadian itu, mangsa pengsan manakala anaknya yang cedera dibawa ke Hospital Queen Elizabeth II (HQEII) oleh majikannya untuk rawatan lanjut.

Katanya, mangsa cedera di kepala, bengkak di tangan dan hidung berdarah manakala anaknya bengkak serta luka di kepala.

“Beberapa suspek yang disyaki ditahan dan siasatan lanjut masih diteruskan bagi mengesan beberapa lagi individu yang terbabit dalam kejadian itu.

“Orang ramai yang mempunyai maklumat mengenai kejadian itu diminta menyalurkannya kepada polis untuk tindakan lanjut,” katanya.

Menurutnya, kes disiasat mengikut Seksyen 148 Kanun Keseksaan kerana merusuh. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Guru Besar Terima Suapan Didenda

KOTA KINABALU: Seorang guru besar didapati bersalah menerima suapan sebanyak RM1,000 daripada sebuah pusat zakat, enam tahun lalu.

Tertuduh Majahil Majingkil, 60, dijatuhkan hukuman denda RM3,000 oleh Hakim Abu Bakar Manat di Mahkamah Sesyen Khas Rasuah Kota Kinabalu, hari ini.

Menurut kertas pertuduhan, Majahil melakukan kesalahan antara Julai hingga Oktober 2015 di sebuah sekolah di Kinabatangan, kerana menerima sesuatu yang berharga tanpa balasan iaitu sekeping cek daripada Pusat Zakat Sabah yang bernilai RM1,000.

Majahil mengetahui bahawa wang itu mempunyai hubungan dengan kerja rasmi tertuduh sebagai guru besar di sekolah berkenaan.

Pertuduhan dibuat mengikut Seksyen 18 Akta Suruhanjaya Pencegahan Rasuah Malaysia (SPRM) 2009 yang membawa hukuman Seksyen 165 Kanun Keseksaan iaitu dipenjarakan tidak lebih dua tahun atau dengan didenda atau kedua-duanya sekali.

Tertuduh sebelum itu tidak mengaku bersalah terhadap pertuduhan asal namun mahkamah mendapati tertuduh bersalah dan menetapkan hukuman denda sebanyak RM3,000 atau sebulan penjara jika tidak membayar denda.

Pendakwaan dikendalikan Pegawai Pendakwa Mohd Faliq Basirudin dan tertuduh diwakili peguam, Datu Baginda Laja. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lapan Cedera, Satu Parah Dalam Kemalangan Jalanraya Di Kota Kinabalu

KOTA KINABALU: Seorang lelaki cedera parah manakala, tujuh lagi mengalami cedera ringan dalam satu kemalangan awal pagi di hadapan Wisma Muis, Jalan Tunku Abdul Rahman tadi.

Kesemua mangsa berumur dalam lingkungan 10 hingga 75 tahun.

Pegawai Bomba Kanan (PBK) Dua Balai Bomba dan Penyelamat (BBP) Kota Kinabalu Norkijan Durudin berkata kemalangan tersebut melibatkan dua buah kenderaan jenis Proton Waja dan Toyota Hiace.

“Terdapat 10 orang mangsa terlibat iaitu dua orang mangsa di Proton Waja dan lapan orang mangsa di Toyota Hiace yang mana enam orang mengalami kecederaan ringan dan 2 orang tidak mengalami sebarang kecederaan.

“(Namun) salah seorang mangsa daripada Proton Waja mengalami kecederaan parah.

“Kesemua mangsa diberi rawatan awal oleh pasukan Pasukan Perkhidmatan Perawatan Kecemasan (EMRS) dan pegawai perubatan sebelum dibawa ke Hospital Queen Elizabeth (HQE) Satu menggunakan jentera EMRS dan Ambulan untuk mendapatkan rawatan lanjut,” katanya dalam satu kenyataan di sini pada Khamis.

Sementara itu, Norkijan berkata Pusat Gerakan Operasi Sabah terima panggilan kecemasan pada pukul 5.48 pagi.

Dalam pada itu, jelasnya BBP Kota Kinabalu bergegas respon ke tempat kejadian dengan kekuatan seramai 11 orang anggota bersamanya.

Katanya operasi tamat pada pukul 6.50 pagi. -SabahNewsToday


PH Sabah Mahu Saman Tengku Zafrul

KOTA KINABALU: Pakatan Harapan (PH) Sabah merancang untuk mengambil tindakan undang-undang terhadap Menteri Kewangan, Tengku Zafrul Abdul Aziz berhubung kenyataannya mengenai formula perkongsian cukai 40% ke atas hasil persekutuan yang dikutip dari Sabah tidak lagi terpakai.

Pakatan pembangkang itu berkata, ia akan mencabar kesahihan kenyataan Tengku Zafrul berikutan pendedahan bahawa perjanjian baharu pembayaran cukai dibuat ketika negara berada bawah darurat antara 1969 dan 1970, dan warta kerajaan mengenai perkara itu tidak boleh didedahkan kepada pengetahuan umum.

“Kami berpendapat sekiranya benar warta mengenai pembayaran 40% ini dirahsiakan daripada rakyat Sabah, satu tindakan penipuan telah dilakukan terhadap pembentukan Malaysia melalui Perjanjian Malaysia 1963 (MA63).

“PH Sabah akan terus menghormati Perlembagaan Persekutuan dan negeri dalam mengejar hak Sabah seperti termaktub bawah MA63.”

Kenyataan itu ditandatangani bersama Ketua PKR Sabah Christina Liew, Presiden UPKO Wilfred Madius Tangau, Ketua DAP negeri Frankie Poon dan Pengerusi Amanah Sabah Lahirul Latigu.

Semalam, Ahli Parlimen Sepanggar daripada Warisan, Azis Jamman mempersoalkan mengapa warta kerajaan mengenai formula perkongsian cukai hasil persekutuan yang dikutip dari Sabah telah “dirahsiakan” sejak 1970.

Azis berkata, penemuan itu dibuatnya selepas membaca surat daripada Tengku Zafrul yang ditujukan kepada Speaker Dewan Rakyat, Azhar Harun.

Surat itu sebagai jawapan kepada usul Azis, yang ditolak, untuk merujuk Tengku Zafrul kepada Jawatankuasa Hak dan Kebebasan Parlimen kerana mengelirukan Dewan berhubung formula perkongsian cukai 40%, yang diperuntukkan di bawah Perkara 112C Perlembagaan Persekutuan.

Beliau berkata, Tengku Zafrul, dalam suratnya, telah menyatakan bahawa beliau tidak mengelirukan dewan kerana terdapat warta kerajaan mengenai pindaan untuk menggunakan Perkara 112D sebagai asas pembayaran geran khas tahunan kepada negeri itu.

Kerajaan persekutuan dan Sabah telah bersetuju kadar bayaran tahunan akan dilaksanakan bawah Perkara 112D, menjadikan formula asal bawah Perkara 112C terbatal.

“Keputusan (untuk menggunakan Perkara 112D sebagai asas pembayaran) telah dibuat pada 1 Sept 1969 dan diwartakan pada 17 Sept 1970, semasa darurat,” kata Azis dalam kenyataannya semalam.

Beliau turut mempersoalkan mengapa warta itu dirahsiakan sedangkan ia sepatutnya diketahui umum sejak 50 tahun lalu.

Sementara itu, PH Sabah berkata, pihaknya mengalu-alukan jaminan Ketua Menteri, Hajiji Noor di DUN semalam bahawa negeri itu tidak akan berundur mendapatkan hasil cukai 40% untuk dikembalikan kepada Sabah.

“Bagaimanapun, kita tidak mahu ia menjadi retorik politik semata-mata dan akan memberi tempoh sebulan kepada kerajaan negeri untuk mendapatkan bayaran seperti yang dijanjikan di bawah Perkara 112C dan 112D.

“Jika negeri gagal, PH Sabah, khususnya Ahli Parlimen dan ADUN kita, tidak akan teragak-agak untuk mengambil tindakan mahkamah berhubung perkara ini.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Bayar Pampasan Tanah Terlibat RTB Di Tawau Ikut Nilai Pasaran

KOTA KINABALU, 4 Dis : Pembantu Menteri Pertanian dan Perikanan Sabah I Datuk James Ratib berkata bayaran pampasan untuk tanah yang digunakan bagi Projek Rancangan Tebatan Banjir (RTB) Sungai Tawau dan Sungai Lembangan Tawau untuk fasa satu akan dibayar mengikut struktur dan nilai pasaran yang ditetapkan.

Beliau berkata kerajaan tidak akan sewenang-wenangnya mengambil tanah rakyat dan pemilik tanah perlu diberikan pampasan dengan nilai yang munasabah.

“Pembayaran pampasan tanah adalah mengikut undang-undang yang kita ada dan tidak ada undang-undang yang boleh memperuntukkan pengambilan tanah atau penggunaan harta secara paksa tanpa pampasan yang setimpal,” katanya dalam satu kenyataan di sini, hari ini.

Beliau berkata setakat ini, projek berkenaan mempunyai kekangan disebabkan kerja-kerja pengambilan tanah belum lagi dapat diselesaikan sepenuhnya.

“Kementerian melalui Jabatan Pengairan dan Saliran (JPS) sedang mencari jalan yang terbaik untuk mempercepatkan proses pengambilan tanah.

“Saya juga difahamkan hasil perbincangan baru-baru ini, pemilik tanah juga bersetuju menerima pampasan yang ditawarkan oleh kerajaan,” katanya.

James berkata projek RTB berkenaan merupakan usaha bagi mengurangkan risiko banjir di daerah Tawau. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: Rakyat Sabah Keluar Mengundi 26 September

KOTA KINABALU: Suruhanjaya Pilihan Raya (SPR) menetapkan 26 September ini sebagai tarikh Pilihan Raya Negeri (PRN) Sabah ke-16.

Timbalan Pengerusi SPR, Dr Azmi Sharom berkata 12 September pula ditetapkan sebagai tarikh penamaan calon manakala 22 September adalah tarikh mengundi awal.

Tempoh berkempen ditetapkan selama 14 hari bermula selepas pengisytiharan calon bertanding hingga jam 11.59 malam, 26 September.

Perkara itu diumumkan Dr Azmi dalam satu sidang media khas di Kota Kinabalu pada Isnin.SPR turut memutuskan melanjutkan waktu membuang undi selama 30 minit.

Azmi turut berkata waktu membuang undi bagi PRN diawalkan bermula 7.30 pagi hingga 5 petang berbanding 8 pagi hingga 5 petang pada PRU lalu.Bilangan pengundi berdaftar adalah seramai 1,124,598 juta orang di Sabah. Jumlah berkenaan adalah yang dikenal pasti untuk membuang undi PRN kali ini. – Awani


IPD Penampang Lupus 60 Senjata Api Tidak Dituntut

PENAMPANG: Bahagian Pelesenan, Ibu Pejabat Polis Daerah (IPD) Penampang, hari ini, melupuskan 60 senjata api limpahan tidak dituntut oleh pemilik berdaftar.

Pelupusan senjata api itu membabitkan 54 ‘shotgun’, empat laras rifled, sepucuk senjata ‘spare gun’ dan sepucuk pistol jenis revolver.

Ketua Polis Daerah Penampang, Deputi Superintendan, Mohd Haris Ibrahim, berkata semua senjata limpahan ini adalah milik orang awam disimpan di dalam stor senjata IPD Penampang.

Mengikut Seksyen 27(2) Akta Senjata 1950, pihak polis mempunyai hak melupuskan senjata tumpangan tidak dituntut dalam tempoh enam bulan.

“IPD Penampang merekodkan keseluruhan sebanyak 120 senjata api disimpan di dalam stor. Ada senjata api tidak dituntut sejak 2005.

“Hari ini, kita melupuskan 60 senjata api manakala selebihnya akan memberi ruang kepada pemilik mengambil tindakan segera,” katanya pada sidang media selepas Majlis Pelupusan Senjata Api Limbahan di Garaj MPV, IPD Penampang, hari ini.

Notis tuntutan awal sudah diserahkan menerusi program pertemuan dialog bersama pemilik senjata, pada Mac lalu supaya diambil tindakan dalam tempoh tiga bulan.

Katanya, ia membabitkan proses pindah milik bagi waris mengambil senjata api ini, namun malangnya tiada sebarang tindakan diambil daripada pemilik.

“Ramai tidak menuntut senjata ini dipercayai disebabkan mereka sudah tidak berminat memiliki senjata api itu.

“Kebanyakan pemilik senjata api ini adalah dari syarikat keselamatan dan pemilik lesen individu atau persendirian sudah tidak berminat menyimpan senjata lagi,” katanya.

Ini adalah langkah proaktif bahagian pelesenan dan logistik persenjataan IPD Penampang untuk memberi ruang kepada senjata milik Polis Diraja Malaysia (PDRM) dan orang awam lain.

Dalam majlis berasingan, Mohd Haris mengumumkan penerimaan satu pondok bit PDRM disediakan di Baverly Plaza sebagai salah satu fasiliti keselamatan di kawasan berkenaan.

Kekerapan kehadiran polis di kawasan itu sekali gus akan membantu mengurangkan kemungkinan kejadian jenayah di kawasan ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar maut selepas 15 jam kemalangan

RANAU: Seorang pelajar wanita di sebuah universiti awam meninggal dunia selepas kira-kira 15 jam kemalangan membabitkan kereta kompak yang terbabas sendiri di Kilometer 15 Jalan Lohan-Ranau petang Khamis.

Mangsa, Amirah Syafiqah Shaarani, 23 disahkan meninggal dunia jam 6.14 pagi semasa sedang menerima rawatan di Jabatan Kecemasan Hospital Ranau.

Ketua Polis Daerah Ranau Deputi Superintendan Mohd Shahrul Abdul Wahab berkata kejadian jam 2.30 petang itu berlaku apabila mangsa dan tiga lagi rakannya dalam perjalanan dari pusat peranginan Poring Hot Spring ke Kota Kinabalu.

“Semasa menuruni bukit berselekoh kereta berkenaan hilang kawalan secara tiba-tiba sebelum terbabas ke sebelah kanan jalan lalu terbalik.

“Impak kemalangan menyebabkan mangsa tercampak keluar manakala dua penumpang serta pemandu berada di dalam kenderaan semasa kenderaan terbabit berpusing,” katanya.

Katanya mangsa kemudiannya dikejarkan ke hospital dan dirawat di Bahagian Kecemasan sebelum disahkan meninggal dunia akibat kecederaan parah pada bahagian kepala.

“Tiga lagi rakannya masing-masing berumur 22 hingga 24 tahun hanya mengalami keceederaan ringan dan dirawat sebagai pesakit luar di hospital sama.

“Kes disiasat mengikut Seksyen 41(1) Akta Pengangkutan Jalan 1987,” katanya. – Utusan Borneo


Kira-Kira 343,400 Orang Telah Terima Bantuan COVID-19 Di Sabah Sehingga Jumaat Lepas

KOTA KINABALU, 20 April: Kira-kira 343,400 orang telah menerima bantuan COVID-19 di seluruh negeri ini sehingga Jumaat lepas melibatkan peruntukan RM65,241,900, kata Menteri Sabah Datuk Seri Mohd Shafie Apdal.

Antara penerima bantuan itu terdiri daripada golongan berpendapatan rendah B40, golongan penjaja dan peniaga kecil, pesakit COVID-19, petugas di barisan hadapan, serta masyarakat mudah terjejas.

“Pelaksanaan bantuan berkenaan masih berterusan dan diharap dapat meringankan kesulitan dalam menampung keperluan harian rakyat ketika ini.” katanya pada persidangan Dewan Undangan Negeri (DUN) Sabah di sini, hari ini.

Beliau berkata demikian bagi menjawab soalan Datuk Dr. Joachim Gunsalam (PBS-Kundasang) yang bertanya apakah bantuan yang telah, sedang dan akan diberikan oleh kerajaan negeri kepada rakyat Sabah yang terjejas teruk akibat penularan COVID-19 berikutan arahan Perintah Kawalan Pergerakan (PKP).

Mohd Shafie berkata kerajaan juga telah memberi bantuan kewangan secara sekali bayaran sebanyak RM500 kepada 22,456 ketua isi rumah golongan miskin dan 15,747 ketua isi rumah miskin tegar yang berdaftar dalam sistem e-Kasih.

“Kerajaan menyedari bahawa golongan miskin dan miskin tegar adalah antara golongan yang amat memerlukan bantuan, apatah lagi ketika berhadapan dengan situasi sukar ketika ini,” tambahnya.

Sementara itu, Mohd Shafie berkata kerajaan negeri juga telah menerima sumbangan dalam bentuk kewangan dan peralatan daripada syarikat bukan kerajaan, badan berkanun negeri dan sektor swasta khusus untuk menangani wabak COVID-19.

“Setakat ini, jumlah bantuan kewangan yang diterima berjumlah RM11,380,000. Sumbangan ini dimasukkan ke dalam Tabung Jawatankuasa Pengurusan Bantuan Bencana Negeri.

“Kerajaan negeri akan memastikan sumbangan ini digunakan khusus untuk perkara-perkara berkaitan COVID-19 di negeri ini. Bagi sumbangan yang diterima dalam bentuk peralatan perlindungan peribadi (PPE), ianya sedang diagihkan kepada hospital, klinik kesihatan dan agensi barisan hadapan,” katanya.


130 Kerusi Memihak Tun M

KUALA LUMPUR: Sudah ada 130 kerusi. Itu jumlah kerusi diperoleh Perdana Menteri, Tun Dr Mahathir Mohamad bagi membolehkan pensejajaran semula kerajaan dalam masa terdekat.

Sumber memberitahu, jumlah itu sudah dicapai melalui persetujuan persetujuan kolektif lima parti membabitkan Parti Pribumi Bersatu Malaysia (Bersatu), UMNO, serpihan PKR, PAS dan Amanah.

Katanya, kehadiran beramai-ramai ke Hotel Sheraton Petaling Jaya, pada malam ini bagi menunjukkan bahawa kesepakatan sudah dicapai dan ia bukan lagi cakap kosong mana-mana pihak.

“Ia akan membabitkan perubahan di beberapa negeri iaitu Kedah dan Perak. Apapun ini adalah sejarah negara dan simbol penyatuan di negara ini.

“Ini adalah penyatuan keluarga besar umat Islam dan kita harap ia akan menjadi manfaat kepada rakyat,” katanya.


Sekeluarga Di Papar Berdepan Risiko Rumah Runtuh

KOTA KINABALU: “Setiap kali hujan lebat, hidup kami diselubungi kerisauan, kawasan tebing sungai terhakis sedikit demi sedikit dan tidak mustahil satu hari nanti rumah kami akan runtuh,” demikian keluhan Saiful Azrul Sapar, penduduk di Kampung Kawang, Papar yang rumahnya terdedah kepada bahaya akibat hakisan pada tebing sungai berhampiran kediamannya.

Saiful berkata, kejadian itu mula berlaku awal tahun lalu selepas dua rumpun buluh berhampiran sungai terbabit runtuh akibat hakisan tanah sehingga mengakibatkan aliran sungai itu tersekat.

“Selepas kejadian itu, kami menghubungi pihak APM (Angkatan Pertahanan Awam) dan bergotong-royong bersama keluarga untuk memotong buluh yang terjatuh ke dalam sungai itu.

“Buluh itu sebenarnya kami sudah potong tapi akarnya yang besar masih lagi berada di dalam air dan itulah sebabnya aliran sungai berubah dan ‘melanggar’ tebing berhampiran rumah saya.

“Setiap kali air pasang atau apabila hujan, air sungai menghakis tanah di situ sedikit demi sedikit, kini kawasan tebing yang terhakis itu semakin hampir dengan rumah saya,” katanya.

Saiful berkata, jarak kawasan tebing yang terhakis dari rumahnya itu kini hanya sejauh kira-kira tiga meter dan sekiranya tiada tindakan segera oleh pihak berwajib, dia bersama isteri dan lima anaknya sering terdedah kepada bahaya.

Katanya, dia sudah beberapa kali membuat aduan kepada wakil rakyat di situ dan Jabatan Pengairan dan Saliran (JPS) Sabah namun sehingga kini tindakan masih belum dibuat.

“Sebelum ini ada beberapa kali pihak dari JPS datang meninjau, menyukat dan sebagainya tetapi apa yang saya diberitahu hanyalah menunggu.

“Tunggu punya tunggu sampai sekarang belum juga ada tindakan, sebelum ini saya diberitahu tindakan akan diambil pada Feb tapi baru-baru ini saya diberitahu Mac pula,” katanya.

Sehubungan itu, Shaiful berharap masalah itu akan dapat diselesaikan segera kerana ia membabitkan keselamatan dan nyawa keluarganya.

“Saya berterima kasih juga kepada pihak JPS yang datang melihat keadaan sekitar rumah saya tetapi kalau boleh tindakan susulan dibuat segera kerana kami telah lama menunggu.

“Wakil rakyat di sini pun sebelum ini beritahu akan datang meninjau kawasan hakisan itu tetapi sampai sekarang, dari kerajaan dulu hingga kerajaan baharu, langsung tidak muncul,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kilang kayu di Sandakan musnah terbakar tengah malam tadi

SANDAKAN, 7 Mac – Sebuah kilang kayu di Taman Anggerik, Jalan Lintas Sibuga di sini musnah dalam kebakaran tengah malam tadi.

Menurut kenyataan Jabatan Bomba dan Penyelamat Malaysia Sabah, kilang kayu berukuran 300 x 100 kaki persegi yang menyimpan stok kayu itu terbakar 100 peratus.

Kebakaran itu turut memusnahkan empat lori manakala sebuah lagi lori dan sebuah kenderaan jenis Perodua Viva hanya terkena bahang.

“Pusat Gerakan Operasi Negeri Sabah menerima panggilan kecemasan pada pukul 12.07 tengah malam, seterusnya sepasukan anggota dari Balai Bomba dan Penyelamat Sandakan diketuai Penolong Kanan Penguasa Bomba Jimmy Lagung bergegas ke tempat kejadian.

“Operasi terkawal pada pukul 1.20 pagi. Tiada mangsa terlibat dilaporkan,” kata kenyataan itu.


Dah ‘Imun’ Tohmahan

Buli bukan satu perkara yang boleh diambil ringan kerana ia mampu mengganggu emosi dan mental seseorang yang pernah menjadi mangsa perbuatan tidak bermoral itu.

Bagi penyanyi, Zizi Kirana, dia bangkit dan berkongsi pengalamannya menjadi mangsa buli ketika zaman remaja.

Menurut penyanyi lagu Eh itu, dia sering diejek dari segi bentuk fizikal dan warna kulitnya ketika berada di alam persekolahan.

“Ketika zaman remaja, saya sendiri berdepan situasi di mana menjadi mangsa buli di sekolah.

“Pelbagai kata-kata kurang baik dilemparkan kerana fizikal saya antaranya dihina berikutan warna kulit saya yang gelap dan digelar jongang serta gigi arnab,” katanya.

Itu semua pada awalnya membuatkannya rasa tertekan. Namun, Zizi bangkit dan terus menguatkan semangatnya untuk berdepan pembuli berkenaan.

“Bila dah meningkat dewasa, saya dah tak terlalu menghiraukan kata-kata dan sikap pembuli ini kepada saya.

“Tambahan pula, saya lebih selesa berkawan dengan lelaki dan mereka yang selalu membela saya,” katanya.

Melonjak dewasa, dia kini berdepan pula dengan pembuli dalam kalangan warganet.

“Bila dah dewasa, buli itu datang dalam bentuk lain pula iaitu buli siber dan pelakunya adalah dalam kalangan warganet.

“Pelbagai tohmahan dilemparkan kepada saya antaranya, mereka menuduh saya perempuan murahan. Paling parah adalah wujud antara warganet yang menganggap saya tiada pegangan agama.

“Tapi, tak jadi masalah sebab saya sendiri pun dah kebal dan imun dengan kata-kata daripada orang ramai,” katanya.

Zizi bagaimanapun mengucapkan terima kasih kepada peminat dan penyokong yang sentiasa menyokong kerjayanya.

“Dalam 100 warganet, bukan semua bersikap pembuli kerana hanya 30 peratus sahaja. Selebihnya masih menyokong setiap aktiviti dan kerjaya saya

“Lebih penting, adalah keluarga serta rakan-rakan sentiasa ada di belakang saya dan menjadi sumber kekuatan. Nak layankan mulut warganet yang suka membuli, sampai bila pun tak habis,” katanya.

Berkongsi mengenai isu buli, Zizi juga menerima banyak komen serta mesej daripada mereka yang pernah menjadi mangsa buli, selepas dia berkongsi keratan mengenai isu itu di Instagram.

“Rata-rata, ramai yang berkongsi pengalaman mereka dibuli ketika zaman kanak-kanak dan remaja. Ada yang sampai tahap trauma dan tak mahu berkawan dengan orang kerana terlalu takut.

“Apa yang boleh saya katakan adalah jangan hiraukan pembuli terbabit kerana mereka mempunya masalah hati dan jiwa. Justeru, menjadikan orang lain sebagai tempat melepas geram.

“Orang begini juga sebenarnya tidak gembira dan tidak bahagia dengan kehidupan mereka. Jadi, mereka tak suka melihat orang lain bahagia,” katanya.

Zizi juga menyeru supaya mereka yang pernah menjadi mangsa buli tidak mudah putus asa untuk meneruskan kehidupan.

“Jangan putus asa dan berputus harapan dengan kehidupan. Sentiasa jadikan kehidupan kita lebih positif dan jangan biarkan orang luar yang kita tak kenal, mengawal kehidupan kita,” katanya.

Teruja buat persembahan dengan M Nasir

Terbaru, Zizi bakal berkongsi pentas dengan penyanyi legenda, Datuk M Nasir dalam satu acara konsert yang akan berlangsung di Istana Budaya.

“Insya-Allah, pada 17 dan 18 Julai ini berlangsung Konsert New Normal di Istana Budaya dan saya dijemput untuk membuat persembahan.

“Yang membuatkan saya rasa gemuruh adalah apabila diminta berduet dengan penyanyi ternama seperti (Datuk) M Nasir dan tentunya saya perlu melakukan persiapan terbaik,” katanya.

Selain itu, Zizi juga bakal muncul dengan lagu baharu sebagai penampilan khas untuk salah satu lagu dimuatkan dalam album Edy Gerhana Ska Cinta.

“Judul lagunya masih dirahsiakan. Tapi, apa yang saya boleh kongsi, ia sebuah karya lagu bahasa Inggeris dengan rentak balada,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sinovac Kurang Risiko Kematian Hingga 84%, AZ & Pfizer Lebih 90%

KUALA LUMPUR: Vaksin Sinovac mampu mengurangkan risiko kematian dalam kalangan pesakit Covid-19 sehingga 84%, kata Kementerian Kesihatan (KKM).

Dengan merujuk dapatan daripada The Real World Evaluation of Covid-19 Vaccination Under PICK (RECoVaM), pihak kementerian berkata, suntikan Pfizer pula mempunyai kemampuan mengurangkan risiko kematian sehingga 93%.

Dalam ciapan Twitter, ia berkata, vaksin AstraZeneca menunjukkan keputusan lebih baik, merekodkan kadar rendah “kematian selepas lengkap divaksin”, dengan kajian mendapati suntikan vaksin berkenaan mengurangkan risiko kematian pesakit Covid-19 sehingga 96%.

Kajian itu berdasarkan kaji selidik dilaksanakan Institut Penyelidikan Klinikal (ICR) Kementerian Kesihatan membabitkan 1,261,270 individu.

Semalam, Pengarah ICR Dr Kalaiarasu Peariasamy berkata, kematian dalam kalangan individu lengkap divaksin atau “kematian selepas lengkap divaksin” hanya mewakili kurang 0.01% daripada 14.5 juta individu yang lengkap divaksin.

Daripada keseluruhan 14,500,984 individu lengkap divaksin yang dikaji selidik, 1,445 maut akibat Covid-19.

Kalaiarasu berkata, angka kematian selepas lengkap divaksin membabitkan penerima Sinovac ialah pada kadar 0.015%, diikuti Pfizer, 0.005%; dan AstraZeneca, 0.002%.

Dalam kalangan 1,445 individu yang meninggal dunia akibat Covid-19 walaupun sudah divaksin, 1,108 individu merupakan penerima Sinovac, 323 penerima Pfizer, manakala 14 lagi penerima vaksin AstraZeneca.

Dalam pada itu, daripada 14.5 juta individu lengkap divaksin, hanya 953 dimasukkan ke Unit Rawatan Rapi (ICU).

Daripada itu, 799 sudah divaksin dengan Sinovac, 147 individu dengan Pfizer dan tujuh individu dengan AstraZeneca. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Malang sekelip mata

MEXICO CITY: Seorang budak perempuan mengalami lecuran teruk selepas kebakaran akibat elektrik statik yang tercetus daripada bajunya ketika ayahnya mengisi minyak dalam bekas.

Ketika kejadian di Querétaro itu, kanak-kanak berusia tujuh tahun berdiri di belakang pikap bapanya dan memegang bekas digunakan ketika lelaki itu mengisi petrol ke dalamnya.

Bagaimanapun, tiba-tiba percikan api tercetus sebelum meletup menjadi bebola api besar yang menyambar kanak-kanak itu dalam hanya beberapa saat.

Bapanya yang terkejut melepaskan hos dipegangnya, tetapi ketika itu api merebak dengan cepat ke pam petrol menyebabkan pelanggan lain di situ bertempiaran menyelamatkan diri.

Bapa berkenaan terus berlari membantu anaknya sebelum video sepanjang 10 saat itu berakhir.

Sementara itu, seorang pegawai Querétaro mengesahkan kejadian berlaku akibat gabungan elektrik statik pada pakaian kanak-kanak itu serta wasap daripada petrol berkenaan.

Dua beranak itu dibawa ke hospital dan masih dirawat, tetapi kedua-duanya dilaporkan stabil. – Agensi


Gangguan Air Di Kota Kinabalu, Tuaran Dijangka Pulih Hujung Minggu Ini – Pengarah JANS

KOTA KINABALU: Pengarah Jabatan Air Negeri Sabah (JANS), Edward Lingkapo berkata, masalah bekalan air yang dihadapi penduduk 18 kawasan di sekitar Kota Kinabalu dan Tuaran dijangka pulih sepenuhnya hujung minggu ini.

Katanya, pembaikan dua pam di Loji Rawatan Air (LRA) Telibong 1 di Tuaran dijangka siap 28 Nov ini.

Beliau berkata, gangguan air itu akibat pam air di LRA Telibong 1 kendalian syarikat konsesi, Jetama Sdn Bhd terbakar pada 6 Nov lalu ekoran bekalan elektrik tidak stabil.

“Hal ini mengakibatkan pengeluaran air berkurang sebanyak 10 juta liter, sekali gus memberi kesan kepada lebih 30,000 pengguna yang terpaksa bergantung sepenuhnya kepada perkhidmatan lori tangki disediakan JANS sejak enam bulan lalu,” katanya dalam sidang media di pejabat JANS.

Edward berkata, catuan air dilakukan beberapa bulan lalu sejak krisis air berlaku dan ia dijangka berterusan sehingga hujung minggu ini, tetapi JANS akan meneruskan inisiatif berterusan menghantar air yang kebiasaan dibuat pada waktu bekerja.

“Namun, ia sedikit terganggu berikutan masalah kekurangan air sebanyak 10 juta liter di bandar raya utara (Kota Kinabalu) ini, selain kerosakan pam yang menjejaskan lebih kurang 40,000 penduduk di sekitar kawasan ini.”

Sementara itu, katanya, kawasan terlibat dengan pengagihan air termasuk University Utama Condominium, University Condo Apartment 2, Bandar Sierra, Taman Flamingo, Taman Bukit Sepanggar, Pusat Integrasi Penghuni Hutan Tuaran, Taman Putramas Telipok, Sekolah Sri Nangka, Hospital Tuaran dan Apartment Seri Maju.

Edward berkata, catuan air dijangka diteruskan sehingga tahun depan apabila dua projek pembinaan Skim Bekalan Air Segera di LRA Telibong 1 dan 2 siap pada Jun 2022.

“Catuan air ini akan berterusan sehingga pertengahan tahun depan disebabkan pengeluaran air masih tidak mencukupi.

“Oleh itu, JANS mengambil langkah serta-merta dengan membina pam yang mampu menyalurkan 15 juta liter air sehari, iaitu lima juta liter di LRA Telibong 1 dan 10 juta liter di Telibong 2.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PM ketuai Jawatankuasa Kabinet tangani isu MA63

KUALA LUMPUR: Perdana Menteri, Tun Dr Mahathir Mohamad akan mengetuai Jawatankuasa Kabinet untuk menangani isu Perjanjian Malaysia 1963 (MA63) bagi mengembalikan keistimewaan kepada Sabah dan Sarawak.

Menteri di Jabatan Perdana Menteri, Datuk Liew Vui Keong berkata, jawatankuasa MA63 akan turut dianggotai Ketua Menteri Sabah, Datuk Seri Mohd Shafee Apdal; Menteri Kewangan, Lim Guan Eng; Menteri Hal Ehwal Ekonomi, Datuk Seri Azmin Ali; Menteri Komunikasi dan Multimedia, Gobind Singh Deo; Menteri Luar, Saifuddin Abdullah dan Menteri Kerja Raya, Baru Bian.

Katanya, beliau juga akan menganggotai jawatankuasa itu bersama Menteri Perdagangan Antarabangsa dan Industri, Darell Leiking; Ketua Menteri Sarawak, Datuk Patinggi Abang Johari Abang Openg; Menteri Pengangkutan, Anthony Loke Siew Fook dan Ketua Setiausaha Negara, Datuk Seri Dr Ismail Bakar.

Turut menganggotai jawatankuasa itu ialah Hakim Besar Sabah dan Sarawak, Datuk David Wong Dak Wah; Peguam Besar Sarawak, Datuk Talat Mahmood Abdul Rashid; Peguam Besar Sabah, Zaleha Rose Pandin; Peguam Negara, Tommy Thomas serta Profesor Undang-undang Universiti Malaya (UM), Prof Emeritus Datuk Dr Shad Saleem Faruqi.

“Jawatankuasa pemandu akan mengadakan mesyuarat bermula sebulan dari sekarang bagi menentukan hala tuju MA63.

“Kita hanya mempunyai tempoh enam bulan untuk menjalankan tugas bagi mengembalikan pelaksanaan MA63,” katanya pada sidang media selepas Bual Bicara Reformasi Undang-undang di UM di sini, hari ini.

Vui Keong berkata, jawatankuasa itu akan mengkaji keseluruhan MA63 secara inklusif termasuk isu royalti minyak dan pembangunan Sabah dan Sarawak.

Menjawab kritikan bahawa jawatankuasa itu hanya terdiri daripada Menteri Kabinet, beliau berkata perkara itu tidak benar kerana Peguam Besar Sabah dan Sarawak turut dilantik menganggotainya.

“Selepas enam bulan, laporan jawatankuasa itu akan dibentangkan dan buat masa ini kita akan mengadakan mesyuarat bulanan dalam tempoh berkenaan,” katanya.

MA63 yang ditandatangani di London pada 7 Julai 1963 menjadi detik permulaan pembentukan Malaysia pada 16 September 1963.

Perjanjian Malaysia diperkenankan pemerintah British, Ratu Elizabeth II, disusuli Yang di-Pertuan Agong ketika itu, Tuanku Syed Putra Syed Hassan Jamalullail pada 26 Ogos 1963.

Daripada MA63 itulah diwujudkan Akta Malaysia yang kini sebahagian daripada Perlembagaan Persekutuan.

Menyentuh berhubung pemansuhan hukuman mati, Vui Keong berkata, perkara itu dijangka akan dibentangkan di Parlimen.

Katanya, rang undang-undang (RUU) memansuhkan hukuman mati akan dibentangkan dalam sidang Dewan Rakyat yang bermula Isnin depan.

“Perkara ini sudah dibincangkan dalam mesyuarat Kabinet pagi tadi,” katanya.


Farid Kamil Jalani Hukuman Penjara 9 Bulan

SHAH ALAM: Pelakon dan pengarah, Datuk Farid Kamil, kini menjalani hukuman penjara selama sembilan bulan bermula Khamis minggu lalu.

Timbalan Pendakwa Raya, Ahmad Nazneen Zulkifli, berkata ia berikutan Mahkamah Tinggi Shah Alam menolak rayuan suami kepada aktres Diana Danielle itu, terhadap sabitan dan hukuman penjara selama sembilan bulan membabitkan kesalahan dadah.

Ahmad Nazneen berkata, dalam penghakimannya, Hakim Mahkamah Tinggi, Datuk Ab Karim Ab Rahman, memerintahkan sabitan dan hukuman yang diputuskan Mahkamah Majistret Petaling Jaya, pada Mei lalu adalah kekal.

“Hukuman penjara terhadap tertuduh berkuat kuasa sejak Khamis minggu lalu,” katanya kepada Berita Harian, di sini, hari ini.

Difahamkan, ketika prosiding rayuan di Mahkamah Tinggi Shah Alam itu, Farid Kamil, 38, hadir bersendirian tanpa ditemani ahli keluarga dengan menunggang motosikal.

Mei lalu, Farid Kamil atau nama sebenarnya Datuk Farid Kamil Zahari, dijatuhkan hukuman penjara sembilan bulan selepas disabitkan dengan kesalahan mengguna dadah jenis ganja Tetra Hydrocannibol (THC), tahun lalu.

Hukuman itu dijatuhkan Majistret Nor Ariffin Hisham selepas Farid Kamil, memilih untuk berdiam diri selepas diperintahkan membela diri.

Bagaimanapun, selepas 35 hari menjalani hukuman di Penjara Kajang, Ab Karim membenarkan penangguhan hukuman terbabit selepas permohonan rayuan difailkan pelakon berkenaan.

Mengikut pertuduhan, pelakon filem J Revolusi itu didakwa menggunakan dadah pada jam 4.30 petang di Pejabat Narkotik Petaling Jaya, dalam Daerah Petaling Jaya, pada 11 Januari 2018.

Berikutan itu, dia didakwa mengikut Seksyen 15(1)(a) Akta Dadah Berbahaya 1952.


1,295kg sampah dikumpul di Pulau Bum Bum

SEMPORNA, 19 Jan – Sebanyak 1,295 kilogram sampah di sekitar Kampung Balimbang di Pulau Bum Bum berjaya dikumpul oleh kumpulan sukarelawan menerusi pelaksanaan program pembersihan pantai di sini, hari ini.

Program selama 90 minit bermula jam 7.30 pagi itu disertai 132 sukarelawan daripada Yayasan Dana Kebajikan Muslim Malaysia Sabah (YDKMM), Kelab Belia Balimbang, Kelab Belia Tinagayan, Pasukan Bomba dan Penyelamat Semporna, Kolej Politeknik Mara Semporna serta penduduk kampung.

Pengerusi YDKMM Sabah, Sittilin Salleh, berkata program itu dianjur seiring memperkenalkan konsep eduvolunteerism iaitu mengajak sambil memberi kesedaran serta berkongsi ilmu asas berkaitan alam sekitar.

“Program ini akan dijadikan projek sosial yang berterusan di bawah YDKMM dan kita akan perluaskan program ini ke pulau-pulau lain di Sabah,” katanya ketika ditemui Bernama.

Dalam pada itu, seorang penduduk kampung, Siti Rokayah Darhan, 41, berharap akan lebih banyak program kebersihan dilaksanakan selepas ini kerana gotong royong membersihkan sampah dapat mencantikkan landskap Pulau Bum Bum.

“Melalui semangat gotong royong itu juga dapat mendidik anak-anak kecil untuk tidak membuang sampah, saya yakin program seperti ini pasti dapat mewujudkan duta kecil menjaga kebersihan,” katanya yang turut serta seawal 7.30 pagi bersama suami dan anak-anak mengutip sampah.

Siti Rokayah dalam pada itu berkata tahap kebersihan Semporna menampakkan perbezaan dengan lebih bersih berbanding keadaan sebelumnya.

“Penguatkuasaan Ops Payung Bersepadu yang dilaksanakan majlis daerah bersama polis dan agensi kerajaan lain berkesan mendidik sivik masyarakat,” katanya.


Lelaki Disyaki Hilang Di Semporna

SEMPORNA: Seorang lelaki disyaki hilang selepas memasuki hutan bersama dua rakannya di Kampung Siaban, kelmarin.

Pusat Gerakan Operasi (PGO) Jabatan Bomba dan Penyelamat (JBPM) Negeri dalam kenyataan berkata, lelaki dianggarkan berumur 30 tahun berkenaan disyaki hilang selepas tidak pulang kerumah manakala dua rakannya telah keluar dari hutan di Kampung berkenaan pada pukul 4 kelmarin.

Menurut kenyataan itu, Balai Bomba dan Penyelamat (BBP) Semporna menerima panggilan kecemasan berkenaan kehilangan itu kira-kira pukul 10.20 pagi tadi.

Sejurus selepas itu, sepasukan 5 anggota diketuai PBK1 Rary Ak Binjie respons ke lokasi.

Difahamkan Operasi Mencari dan Menyelamat mangsa masih dilakukan ketika ini.


Rakyat Sudah Jadi Seperti ‘Katak Bawah Tempurung’, Bung Gesa Kerajaan Buka Sempadan

KUALA LUMPUR: Bung Moktar Radin (BN-Kinabatangan) menggesa kerajaan membuka sempadan negara tanpa perlu kuarantin apabila semua rakyat sama ada warganegara atau bukan warganegara selesai lengkap divaksin.

Beliau berkata ini bagi memastikan ekonomi negara dapat ditingkatkan selepas melihat contoh beberapa negara Eropah seperti Australia yang mengumumkan akan membuka semua sempadan mereka tanpa kuarantin pada Okt ini.

“Jadi saya ingin bertanya dengan kerajaan Malaysia, apakah kita akan terus berkurung seperti katak di bawah tempurung.

“Ataupun kita juga akan mengikuti langkah-langkah negara yang mengisytiharkan membuka sempadan mereka,” katanya di Dewan Rakyat ketika membahaskan Titah Diraja di Dewan Rakyat.

Dalam pada itu, Bung berkata sekiranya tidak berbuat demikian ekonomi rakyat akan terus menderita.

“Rakyat juga sudah hilang pekerjaan. Sebab itu, pengangguran meningkat dan peluang pekerjaan tidak ada.

“Macam mana nak ada peluang pekerjaan kalau semua tak boleh. Kita terlampau ketakutan dengan serangan Covid-19. Sepatutnya kena ikhtiar dan SOP kena keras sikit.

“Tak perlu kunci diri kita dalam satu sangkar yang boleh memisahkan kita dengan dunia luar,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


487 Kematian Akibat Covid-19 Dilapor Semalam

PUTRAJAYA: Kementerian Kesihatan (KKM) melaporkan 487 kes kematian Covid-19 semalam, menurut data dikeluarkan GitHub.

Daripada jumlah itu, 161 daripadanya diklasifikasikan sebagai kematian luar hospital (BID), dengan jumlah keseluruhan kes kematian mencecah angka 24,565.

Kes kematian paling tinggi dilaporkan di Selangor dengan 178 kes, diikuti Sabah (87), Johor (63), Kuala Lumpur (44), Pulau Pinang (36), Kelantan (26), Perak (18), Kedah (14), Pahang (lima), Negeri Sembilan (lima), Melaka (lima), Terengganu (tiga), Perlis (dua) dan Sarawak (satu).

Tiada kematian dilaporkan di Labuan dan Putrajaya.

Sehingga tengah malam tadi, sebanyak 201,274 kes aktif direkodkan termasuk 1,114 di unit rawatan rapi (ICU), manakala 615 memerlukan bantuan pernafasan.

Sebanyak 19,702 kes sembuh turut dilaporkan.

Jumlah keseluruhan kes Covid-19 yang dilaporkan setakat ini mencecah angka 2,138,150.


Bot terbalik: Mayat budak perempuan ditemui

Mayat kanak-kanak perempuan dipercayai mangsa bot pancung terbalik, ditemui terapung di perairan antara Tanjung Pasir dan Mumiang, dekat Sandakan, hari ini. .

Mangsa dipercayai Nidzma Herman, 10, ditemui kira-kira jam 7.30 pagi oleh nelayan di perairan berkenaan sebelum menghubungi pihak berkuasa.

Penemuan mayat keempat itu menjadikan cuma dua yang masih hilang dalam insiden Khamis lalu iaitu bayi berusia 18 bulan, Noraina Ibrahim dan tekong bot dikenali sebagai Sido, 27.

Timbalan Pengarah Operasi Zon Maritim Sandakan, Komander Maritim Mohd Khairulanuar Abd Majid berkata, bot Pasukan Polis Marin (PPM) ke lokasi terbabit sebaik menerima laporan berkenaan untuk mengambil mayat mangsa.

Katanya, operasi masih lagi diteruskan membabitkan lapan aset daripada Agensi Penguatkuasaan Maritim Malaysia (APMM), Tentera Laut Diraja Malaysia (TLDM), PPM dan Angkatan Pertahanan Awam Malaysia (APM).

“Kali ini tumpuan pencarian dilakukan ke atas kawasan merangkumi 84 batu nautika persegi yang dibahagikan kepada lapan sektor. Operasi ini membabitkan lebih 40 anggota,” katanya ketika dihubungi, hari ini.

Dalam kejadian jam 6.30 petang khamis lalu, sebuah bot pancung membawa 11 individu dari Pulau Taganak, Filipina menuju ke Sandakan dilaporkan terbalik di perairan berhampiran Pulau Nunuyan Laut.

Lima mangsa berpaut pada bot ditemui selamat, manakala enam hilang sebelum tiga mayat ditemui pasukan mencari dan menyelamat (SAR) pada hari pertama, kedua dan ketiga operasi pencarian. – Harian Metro


Kebakaran Rumah Di Semporna Berulang, Mangsa Pasrah Mulakan Kembali Kehidupan

SEMPORNA, 21 April : Kehilangan segala harta benda dalam kejadian kebakaran rumah pada tahun 2015, Angelista Bastara sama sekali tidak menyangka kejadian itu berlaku sekali lagi malam tadi, namun beliau pasrah untuk memulakan kembali kehidupannya.

Angelista, 45, berkata tragedi malam tadi menyebabkan semua harta benda yang dikumpul selepas kebakaran tahun 2015 itu musnah sekelip mata, dan malam tadi beliau sekeluarga kembali sehelai sepinggang sama selepas kejadian 2015.

“Dahulu kami tinggal sehelai sepinggang kerana tidak ada apa-apa yang dapat diselamatkan, nampak hari ini sekali lagi terpaksa bermula semula,” katanya ketika ditemui pemberita di pusat penempatan sementara Dewan Belia dan Sukan Kampung Bangau-Bangau di sini hari ini.

Lewat malam tadi, kira-kira 100 rumah di kawasan penempatan transit di Kampung Bangau-Bangau yang diwujudkan pada tahun 2017, musnah dalam kebakaran.

Kawasan berkenaan merupakan penempatan bagi mangsa kebakaran rumah atas air di Kampung Bangau-Bangau pada tahun 2015 dan ketika itu 435 rumah musnah dalam kejadian tersebut.

Berkongsi mengenai kejadian malam tadi, Angelista berkata ketika itu dia sedang memasak air panas dan tiba-tiba terdengar suara jeritan yang disangkakan aktiviti ‘kejut sahur’, sebelum berlaku dua letupan kuat.

“Saya nampak api, tanpa buang masa saya keluar bersama anak bongsu berusia tiga tahun, serta sebelum itu sempat mengambil dokumen diri, kemudian saya periksa semua enam anak saya termasuk yang sulung berusia 17 tahun, selamat.

“Selepas itu baru saya berpatah balik masuk ke rumah, menyelamatkan suami, 50, yang mengalami bengkak kaki dan tidak dapat berjalan untuk dipapah keluar menyelamatkan diri bersama-sama, syukur saya sempat sampai, api waktu itu sudah semakin dekat dengan rumah kami,” katanya lagi.

Bagi Limgon Linsun, 38, pula tiba-tiba beliau mendapat kekuatan untuk menyelamatkan dua mertuanya yang merupakan warga emas, dengan cara seorang didukung manakala seorang lagi ditolak menggunakan troli.

“Sebelum kejadian saya sedang berbaring, tiba-tiba saya mendengar jeritan dari luar dan saya berlari keluar dan melihat kepulan asap serta api besar, saya cuma ingat mentua, waktu itu tiada barang yang dapat diselamatkan kecuali kereta saya,” katanya.

Sementara itu,  seorang wanita warga emas, Sitti Julbaidah, 80, terpaksa menguatkan hati untuk  meredah kepulan asap tebal bagi menyelamatkan diri serta cucunya berusia 3 tahun.

“Saya orang terakhir keluar dari rumah, tiada apa-apa yang saya bawa, saya berlari, asap tebal tidak nampak apa-apa, orang macam semut waktu itu, syukur semua ahli keluarga terselamat, meskipun harta benda dapat diselamatkan,” katanya turut reda dengan dugaan dihadapi.

Sementara itu, Brave Bagiti, 27, pula berkata melihat api bermula dari rumah di kawasan tengah penempatan, sebelum merebak memusnahkan rumah lain.

“Waktu itu saya sedang membaiki kereta sebelum ternampak api dari rumah di tengah-tengah, saya jerit ‘api’ banyak kali dan sekuat hati,” katanya dan menambah rumah mentuanya juga terbakar serta bahagian belakang keretanya terkena api.

Angkatan Pertahanan Awam Malaysia (APM)  dalam kenyataan hari ini melaporkan lebih 900 mangsa terjejas akibat kebakaran itu, dan sebuah pusat penempatan sementara di buka di Dewan Belia dan Sukan Kampung Bangau-Bangau di sini.

Pada awal bulan ini, Ketua Menteri Sabah Datuk Seri Hajiji Noor mengumumkan peruntukan RM8.25 juta bagi kerja-kerja membaiki rumah transit Kampung Bangau-Bangau yang didiami mangsa kebakaran kampung itu pada tahun 2015. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hanya 500 Hektar Diserah Kepada Agensi Persekutuan, Bukan 2,000, Kata Jabatan Tanah Dan Ukur Sabah

KOTA KINABALU: Jabatan Tanah dan Ukur Sabah berkata kerajaan negeri hanya menyerahkan tanah seluas lebih daripada 500 hektar kepada agensi persekutuan dan bukannya hampir 2,000 hektar seperti yang dilaporkan sebelum ini.

Pengarahnya Bernard Liew Chau Min, menjelaskan jabatan itu sudah memperincikan angka berkenaan.

“Pada 18 Feb, kerajaan negeri menyerahkan sejumlah 177 hak milik tanah kepada kerajaan pusat dengan keluasan 519.444 hektar atau 1.283.57 ekar,” katanya dalam kenyataan.

Ketika ditanya mengapa kenyataan mengenai isu berkenaan sebelum ini, yang dikeluarkan Jabatan Ketua Menteri, menyatakan tanah seluas 1,933.09 hektar diberikan kepada agensi, beliau berkata: “Angka itu disalah kira. Salah kami”.

Katanya, hak milik tanah diserahkan pada 18 Feb adalah bagi tujuan persekutuan, diperoleh melalui proses pengambilan tanah dan diluluskan sebelum 2016. Premium tanah sudah dibayar sepenuhnya.

“Kebanyakan tanah sudah pun dibina dengan sekolah, hospital dan kemudahan awam lain.

“Hak milik tanah yang diberikan kepada agensi persekutuan terutama bertujuan untuk pembangunan kemudahan awam seperti sekolah, hospital, balai polis atau pejabat pos bagi memberikan khidmat kepada masyarakat,” kata Liew.

Semalam, Ketua Pemuda Warisan Azis Jamman mengecam kerajaan Gabungan Rakyat Sabah (GRS), dengan menyatakan tindakan “menyerahkan” tanah seluas itu amat mengejutkan dan mendakwa ia merendah-rendahkan hak rakyat Sabah.

Beliau berkata, Warisan tidak membantah pembangunan infrastruktur seperti sekolah dan hospital, tetapi intinya adalah kerajaan pusat sudah memiliki banyak tanah di Sabah.

“Kenapa kerajaan negeri semasa memberikan lebih banyak tanah sedangkan banyak kawasan diasingkan untuk agensi persekutuan terbiar bertahun-tahun?

Pembantu Menteri Kewangan Sabah Nizam Abu Bakar Titingan, membidas kenyataan Azis hari ini, dengan mendakwa mereka cuba mengelirukan orang ramai dengan berkata tanah negeri diberikan kepada agensi.

Nizam yang juga ketua PPBM Tawau berkata, Ahli Parlimen Sepanggar itu “dengan sengaja” berusaha mempolitikkan isu ini.

“Azis mengetahui sebahagian besar hak milik tanah diserahkan kepada agensi persekutuan pada 18 Feb sudah dibangunkan, dengan kemudahan awam sedia ada. Sebaliknya, dia memilih untuk memutarbelitkan fakta,” katanya dalam kenyataan.

Sementara itu, berdasarkan alasan Azis bahawa kerajaan pimpinan Warisan sebelumnya memberikan hak tanah kepada penduduk kampung lebih dari 4,000 hektar, Nizam yang juga ADUN Apas berkata, parti itu berusaha mengejar pencapaian kerajaan sebelumnya.

“Ini hakikat bahawa hak milik tanah dikeluarkan ini ditinjau dan dipersetujui oleh kerajaan pimpinan Barisan Nasional dan Azis tahu tempoh diperlukan untuk memproses permohonan ini sangat lama. Oleh itu, hak milik hanya siap dikeluarkan sekitar 2019 hingga 2020”.

Beliau berkata, ia sesuatu yang memalukan apabila Aziz dan Warisan berulang kali berusaha mendapatkan kredit atas perkara itu.

Liew berkata, terdapat dua kaedah memperoleh tanah oleh agensi persekutuan – pengambilan tanah persendirian bawah Ordinan Pengambilan Tanah Sabah Cap 69 dan dengan cara permohonan tanah negeri.

Katanya, pada 2016, kerajaan negeri memutuskan semua tanah bagi tujuan persekutuan yang akan diperoleh melalui permohonan tanah tanah negeri tidak akan diberi hak milik tanah sebaliknya akan diwartakan bawah Seksyen 28 Ordinan Tanah Sabah Cap 68

“Dengan demikian tanah akan kekal bawah kerajaan negeri.

“Tanah bagi tujuan persekutuan yang diperoleh melalui proses pengambilan tanah, dan pampasan dibiayai sepenuhnya oleh agensi persekutuan, akan diberikan hak milik tanah pajakan,” katanya.

Liew berkata, contoh tanah bagi tujuan persekutuan yang sudah diwartakan dan dikekalkan bawah kerajaan negeri adalah bangunan ibu pejabat Jabatan Kastam di Jalan Sulaman dan balai polis di Tawau.

Beliau berkata, tanah bagi tujuan persekutuan dikeluarkan hak milik pegangan pajakan 99 tahun, sambil menambah agensi persekutuan harus membayar premium dan cukai tanah tahunan, sama seperti pemilik tanah lain. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tsunami : Gadis Bernama Nurul, 2 Hari Terperangkap Dalam Air Ditemani Jasad Ibunya Yang Telah Meninggal Dunia

Tetap bertahan untuk hidup. Begitulah seorang gadis bernama Nurul yang ditemui masih bernyawa setelah terperangkap selama 2 hari di dalam air yang menenggelamkan setengah badannya selepas kejadian gempa bumi jumaat lalu.

Gadis itu yang masih bersekolah menengah, berjaya diselamatkan oleh Badan SAR Nasional (Basarnas) di Kompleks Perumnas Bala Roa, Kota Palu, Sulawei Tengah pada hari ini dalam keadaan yang sangat lemah.

Malah, apa yang lebih menyedihkan mangsa dilihat berada bersama ibunya, Risni, yang telah meninggal dunia lebih awal setelah mereka terperangkap di situ.

“Anakku sempat minta tolong. Waktu kejadian saya berada di tepi rumah. Saat gempa saya lari keluar dan tidak boleh lagi menyelamatkan isteri dan dua anakku,” kata Yusuf, suami Risni.

Difahamkan, ratusan rumah di penempatan  tersebut roboh dan rosak setelah gempa bumi berlaku. Lopak air tersebut terbentuk dari sebuah lurah akibat tanah runtuh dan pam air yang bocor sehingga memerangkap mereka untuk keluar dari kawasan tersebut.

Menurut penduduk setempat, bau bangkai mula menyengat di kawasan itu kerana masih ramai lagi mangsa yang tidak dikeluarkan berada di dalam rumah.


Lebih Baik Jika Sabah Sehaluan Dengan Putrajaya, Kata Muhyiddin

KOTA KINABALU: Perdana Menteri, Muhyiddin Yassin kecewa dengan kerajaan Sabah yang tidak sehaluan dengan kerajaan persekutuan di bawah pimpinannya.

Bercakap kepada penjawat awam persekutuan di sini, hari ini, Muhyiddin berkata, beliau berpuas hati dengan prestasi perkhidmatan itu setakat ini, tetapi beliau hanya menghadapi satu masalah ketika ini.

“Hanya ada sedikit yang saya kecewa…iaitu Sabah tidak sehaluan dengan kita,” katanya di Pusat Konvensyen Antarabangsa Sabah.

“Bayangkan kalau Sabah dan kerajaan persekutuan bekerja sebagai satu pasukan, boleh anda bayangkan? Ini bukan politik, ini realiti…ini sedikit berkempen (untuk pilihan raya negeri akan datang),” katanya yang disambut dengan gelak tawa daripada hadirin.

“Beliau (Ketua Menteri, Shafie Apdal) telah lama jadi rakan saya, dan beliau kembali mentadbir negeri.

“Tetapi, saya rasa dan saya sudah mengalaminya, mempunyai orang di platform sama dan bekerja sebagai satu pasukan akan memberi lebih banyak impak.

“Itu yang saya harapkan, untuk Sabah.”

Beliau turut menggesa penjawat awam persekutuan berfikir lebih kreatif untuk menambah baik perkhidmatan mereka kepada rakyat, khasnya ketika pandemik Covid-19.

Katanya, walaupun penjawat awam terikat kepada pekeliling kewangan dan pentadbiran serta arahan ketua jabatan, ia tidak patut dijadikan alasan untuk tidak meningkatkan perkhidmatan mereka.

“Inilah masanya anda memerlukan kreativiti, keberanian dan bertindak segera.”

Beliau turut mengucapkan terima kasih kepada petugas barisan depan, termasuk ramai daripada sektor awam atas pengorbanan mereka ketika perintah kawalan pergerakan.

Pada masa sama, katanya, kerajaan mengambil usaha mitigasi untuk menangani kesan pandemik melalui pelbagai pakej rangsangan ekonomi.

“Jangan tanya saya dari mana kita dapat wang. Kali terakhir, mereka kata tak ada duit (jadi) ini perlu melibatkan kebijaksanaan PM.”

Muhyiddin turut memuji rakyat kerana mematuhi garis panduan dan SOP ditetapkan.

Katanya, pandemik itu mengajar negara banyak perkara dari segi persiapan untuk menghadapi keadaan terburuk, termasuk dalam pendidikan.

Beliau berkata, Malaysia sepatutnya melalui proses digitalisasi sebelum ini dan, sebagai akibatnya, mengalami kesan Covid-19.

Jika negara melaksanakan rancangan itu lebih awal, katanya, semua pelajar boleh belajar dalam talian, bukannya ketinggalan disebabkan penutupan sekolah.

“Ia adalah salah kami. Sudah tentu, ada rintangan kewangan, tetapi ia adalah pengajaran yang dipelajari…apa yang Covid-19 ajar kita. Tetapi, tidak lama lagi, kami akan melancarkan program digitalisasi ini.”

Tiada kompromi tuntutan ke atas Sabah

Mengenai tindakan Filipina memasukkan peta Sabah dalam pasport antarabangsanya, Muhyiddin berkata, Malaysia tegas mempertahankan Sabah daripada tuntutan yang mempertikaikan kedaulatannya.

“Saya tak nak cakap panjang, kita tidak akan tunduk dengan tuntutan ini. Sabah kekal dalam Malaysia…Sabah sebahagian daripada Malaysia.

“Jangan ada usaha untuk menarik Sabah keluar dari Malaysia dan jangan ada usaha orang lain daripada Malaysia menuntut Sabah untuk menjadi sebahagian daripada wilayah mereka.”- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost